sagorsarker/bangla-wikipedia huggingface dataset:
জর্ডান রিসার্চ এন্ড ট্রেনিং রিয়্যাক্টর

জর্দান রিসার্চ এন্ড ট্রেনিং রিয়্যাক্টর বা জর্ডান গবেষণা ও প্রশিক্ষণ চুল্লী (JRTR) হলো একটি ৫ মেগাওয়াট ক্ষমতাসম্পন্ন বহুমুখী গবেষণা চুল্লী, যা আর রামসা শহরে জর্দান বিজ্ঞান ও প্রযুক্তি বিশ্ববিদ্যালয়-এর ক্যাম্পাস এলাকায় অবস্থিত। ২০১৬ সালে ৭ ডিসেম্বর চুল্লী উদ্বোধন করেন বাদশা দ্বিতীয় আবদুল্লাহ। মূলত তার পৃষ্ঠপোষকতায় চুল্লীটি নির্মাণ করা হয়। এটি জর্দানের প্রথম পারমাণবিক চুল্লী, যা  দক্ষিণ কোরিয়া থেকে আমদানি করা হয়েছিলো।
পারমাণবিক চুল্লীটি পারমাণবিক বিজ্ঞান ও প্রযুক্তি গবেষণা কেন্দ্র হিসেবে সারাদেশে বিখ্যাত হয়ে ওঠে। এর ফলে জর্দানের আসন্ন প্রজন্মের শিক্ষার্থীদের জন্য পারমাণবিক প্রকৌশলী ও বিজ্ঞান বিষয়ক পড়াশোনার দ্বার উন্মোচিত হয়। এই চুল্লী এবং সংশ্লিষ্ট ব্যবস্থা নকশা করা, নির্মাণ ও পরিচালনা করা হয় মূলতঃ শিক্ষা ও প্রশিক্ষণ কার্যক্রমের জন্য। এছাড়া পারমাণবিক প্রকৌশল, পারমাণবিক চুল্লী অপারেশন ফরেনসিক বিশ্লেষণ, চিকিৎসার জন্য রেডিওস্টোপি উৎপাদন, শিল্প-কল-কারখানায় ব্যবহার, নিউট্রন রশ্মি ব্যবহারসহ অধ্বংসাত্মক পরীক্ষা ও নিউট্রন বিজ্ঞানের প্রয়োগে ব্যবহার করা হয়।
গবেষণা চুল্লীটি জাতীয় ও আন্তর্জাতিক ভাবে প্রশংসিত হয়েছে। একটি কোরীয় পারমাণবিক নিরাপত্তা বিষয়ক একটি কমিশন এর পর্যবেক্ষণ করে এবং তারা এর প্রশংসা করে।
মিকি রুর্ক

ফিলিপ আন্দ্রে "মিকি" রুর্ক জুনিয়র (, ; জন্ম: ১৬ সেপ্টেম্বর ১৯৫২) হলেন একজন মার্কিন অভিনেতা ও চিত্রনাট্যকার। পাশাপাশি তিনি একজন অবসরপ্রাপ্ত মুষ্টিযোদ্ধা। তিনি সাধারণত নাট্য, মারপিঠ ও থ্রিলার চলচ্চিত্রে শ্রেষ্ঠাংশে অভিনয় করে থাকেন।
২০০৫ সালে রুর্ক মূলধারার হলিউড চলচ্চিত্রে ফিরে আসেন এবং নব্য নোয়া মারপিঠধর্মী থ্রিলার চলচ্চিত্র "সিন সিটি"-তে প্রধান চরিত্রে অভিনয় করে একাধিক সমালোচনামূলক পুরস্কার জয়লাভ করেন। ২০০৮ সালে "দ্য রেসলার" চলচ্চিত্রে অভিনয় করে সেরা নাট্য চলচ্চিত্র অভিনেতা বিভাগে গোল্ডেন গ্লোব পুরস্কার ও শ্রেষ্ঠ প্রধান চরিত্রে অভিনেতা বিভাগে বাফটা পুরস্কার অর্জন করেন এবং শ্রেষ্ঠ অভিনেতার জন্য একাডেমি পুরস্কার ও স্ক্রিন অ্যাক্টরস গিল্ড পুরস্কারের মনোনয়ন লাভ করেন। পরবর্তীকালে তিনি সাতটি ব্যবসাসফল চলচ্চিত্রে কাজ করেন, তন্মধ্যে রয়েছে ২০১০ সালের "আয়রন ম্যান টু" ও "দ্য এক্সপান্ডেবলস্‌" এবং ২০১১ সালের "ইমমর্টালস্‌"।
ফিলিপ আন্দ্রে রুর্ক জুনিয়র ১৯৫২ সালের ১৬ই সেপ্টেম্বর নিউ ইয়র্কের শেনেক্টাডিতে জন্মগ্রহণ করেন। তার পিতা ফিলিপ আন্দ্রে রুর্ক সিনিয়র এবং মাতা অ্যানেট (প্রদত্ত নাম: ক্যামেরন)। তার পিতা আইরিশ ও জার্মান বংশোদ্ভূত এবং মাতা স্কটিশ, ফরাসি, ইংরেজ ও জার্মান বংশোদ্ভূত ছিলেন। তিনি রোমান ক্যাথলিক ধর্মাবলম্বী হিসেবে বেড়ে ওঠেন এবং এই বিশ্বাস আঁকড়ে রাখেন। তার পিতা অ্যামেচার বড়ি বিল্ডার ছিলেন। রুর্কের যখন ছয় বছর বয়স, তখন তার পিতা তাদের ছেড়ে চলে যান। পিতামাতার বিবাহবিচ্ছেদের পর তার মাতা মিয়ামির সৈকত পুলিশ কর্মকর্তা ও পূর্ব থেকে পাঁচ সন্তানের জনক ইউজিন আদ্দিসকে বিয়ে করেন। তার মায়ের বিয়ের পর রুর্ক তার ছোট ভাই জোয়ি ও বোন প্যাট্রিশিয়াকে নিয়ে দক্ষিণ ফ্লোরিডায় চলে যান। সেখানে তিনি ১৯৭১ সালে মিয়ামি বিচ সিনিয়র হাই স্কুল থেকে পাস করেন।
ব্যান্ড বাজা বারাত

ব্যান্ড বাজা বারাত হচ্ছে ২০১০ সালে মুক্তিপ্রাপ্ত একটি বলিউড চলচ্চিত্র যেটিতে রণবীর সিং এবং অনুষ্কা শর্মা মুখ্য ভূমিকায় অভিনয় করেন। যশ রাজ ফিল্মসের ব্যানারে এই চলচ্চিত্রটির পরিচালক ছিলেন মনিষ শর্মা, মনিষ পরিচালিত এটিই প্রথম চলচ্চিত্র ছিলো। চলচ্চিত্রটির কাহিনী বিয়ের অনুষ্ঠান আয়োজন নিয়ে। ২০১০ সালের ১০ ডিসেম্বর চলচ্চিত্রটি মুক্তি পায়।
২০১০ সালের ডিসেম্বর মাসে অনিল কাপুর অভিনীত 'নো প্রবলেম' (১০ তারিখ) এবং অক্ষয় কুমারের 'তিস মার খান' (২৪ ডিসেম্বর) মুক্তি পায়, এই দুটি চলচ্চিত্রের সঙ্গে লড়াই করে "ব্যান্ড বাজা বারাত" ব্যবসাসফল হয়েছিলো। নতুন নায়ক রণবীর সিং দর্শকের মনে জায়গা করে নেন তার ভালো অভিনয় দ্বারা। চলচ্চিত্রটি "আহা কল্যাণম" নামে তামিল ভাষায় তৈরি করা হয়েছিলো যশ রাজ ফিল্মসের ব্যানারেই, ওখানে শর্মার জায়গায় বাণী কাপুর এবং রণবীরের জায়গায় তেলুগু অভিনেতা ননী অভিনয় করেন। ২০১৪ সালের ২১শে ফেব্রুয়ারি তামিল সংস্করণটি মুক্তি পায়।
আল রাকাদ সিনড্রোম

আল-রাকাদ সিনড্রোম হলো জর্ডানের চিকিৎসক মোহাম্মদ আল-রাকাদ কর্তৃক আবিষ্কৃত জন্মগত “অটোসোমাল রেসিসিভ সিনড্রোম”। এটিকে চার ভাগে ভাগ করা হয়। যথাঃ
আল-রাকাদ সিনড্রোম ডিসিপিএস জিনের (DCPS gene) পরিবর্তনক্রমে সৃষ্ট হয়ে থাকে।
নয়ডা ক্রিকেট স্টেডিয়াম

নয়ডা ক্রিকেট স্টেডিয়াম নয়ডা স্টেডিয়াম কমপ্লেক্স নামেও পরিচিত, এটি ভারতের নয়ডা শহরের একটি ক্রিকেট স্টেডিয়াম। এটি উত্তরপ্রদেশ রাজ্যের নয়ড়া শহরের সেক্টর-২১ -এ অবস্থিত। ২০১৭ সালের এপ্রিলের মধ্যে, খেলার মাঠ এবং স্টেডিয়ামের স্ট্যান্ডগুলি নির্মাণ করা সম্পূর্ণ হয়েছে, সাথে সাথে বসার ব্যবস্থা এবং মিডিয়া সুবিধাগুলিও সম্পন্ন হয়েছে।
স্টেডিয়ামটি বিভিন্ন স্থানীয় ও কর্পোরেট ম্যাচে আয়োজন করেছে এবং নয়ডা কর্তৃপক্ষ শীঘ্রই প্রথম-শ্রেণীর ক্রিকেট খেলা আয়োজনে আগ্রহী। সাবেক ভারতীয় ক্রিকেটার, "মাদান লাল" ক্রিকেট স্টেডিয়ামের পরামর্শক হিসেবে কাজ করছেন। কর্তৃপক্ষ ২০১২ সালে নয়ডা স্টেডিয়ামটি আপগ্রেড করার সিদ্ধান্ত নিয়েছিল এবং ২০১৩ সালে ক্রিকেট স্টেডিয়ামে কাজ শুরু করেছিল। প্রতিশ্রুতি দিয়েছিল ২০১৬ সালের মার্চের শেষ নাগাদ কাজ শেষ করার হবে।
কামারহাটি বিধানসভা কেন্দ্র

কামারহাটি (বিধানসভা কেন্দ্র) ভারতের পশ্চিমবঙ্গ রাজ্যের উত্তর চব্বিশ পরগনা জেলার একটি বিধানসভা কেন্দ্র।
ভারতের সীমানা পুনর্নির্ধারণ কমিশনের নির্দেশিকা অনুসারে, ১১১ নং 
পানিহাটি বিধানসভা কেন্দ্রটি ১ থেকে ১৬ এবং ২১ থেকে ৩৫ ওয়ার্ড গুলি কামারহাটি পুরসভা এর অন্তর্গত।
কামারহাটি বিধানসভা কেন্দ্রটি ১৬ নং দমদম লোকসভা কেন্দ্র এর অন্তর্গত।
২০১১ সালের নির্বাচনে, তৃণমূল কংগ্রেসের মদন মিত্র তার নিকটতম প্রতিদ্বন্দ্বী সিপিআই (এম) এর মানস মুখার্জিকে পরাজিত করেন।
২০০৬ এবং ২০০১ সালের বিধানসভা নির্বাচনে, সিপিআই (এম) এর মানস মুখার্জী কামারহাটি কেন্দ্র থেকে জয়ী হন, তার নিকটতম প্রতিদ্বন্দ্বী ২০০৬ সালে তৃণমূল কংগ্রেসের সুভ্রাংশু ভট্টাচার্যকে পরাজিত করেন এবং ২০০১ সালে তৃণমূল কংগ্রেসের চিত্তরঞ্জন বাগকে পরাজিত করেন। অধিকাংশ বছরে প্রতিযোগিতাগুলিতে প্রার্থীদের বিভিন্ন ধরনের কোণঠাসা করে ছিল কিন্তু শুধুমাত্র বিজয়ী ও রানার্সকে উল্লেখ করা হচ্ছে। সিপিআই (এম) এর শান্তি ঘটক ১৯৯৬ এবং ১৯৯১ সালে জয়ী হন, তার নিকটতম প্রতিদ্বন্দ্বী ১৯৯৬ সালে কংগ্রেসের শম্ভুনাথ দত্তকে এবং ১৯৯১ সালে কংগ্রেস সলিল বিশ্বাসকে পরাজিত করেন। সিপিআই (এম) এর রাধিকা রঞ্জন ব্যানার্জি ১৯৮৭, ১৯৮২ এবং ১৯৭৭ সালে জয়ী হন, তার নিকটতম প্রতিদ্বন্দ্বী ১৯৮৭ সালে কংগ্রেসের অজয় ​​ঘোষালকে পরাজিত করেন, ১৯৮২ সালে কংগ্রেসের পূর্ণেন্দু বিমল দত্তকে এবং ১৯৭৭ সালে কংগ্রেসের জয়ন্ত চন্দ্র সেনকে পরাজিত করেন।
১৯৭২ সালে কংগ্রেসের প্রদীপ কুমার পালিত জয়ী হন। ১৯৭১, ১৯৬৯ এবং ১৯৬৭ সালে সিপিআই (এম) এর রাধিকা রঞ্জন ব্যানার্জী জয়ী হন। এর আগে কামারহাটি কেন্দ্রটি বিদ্যমান ছিল না।
জর্ডানের সরকারি ছুটির দিন

জর্ডানের সরকারি ছুটির দিন।
পাদটীকা: জর্ডান ছুটির দিন প্রায়ই পরিবর্তিত হয়ে থাকে। সরকার চাইলে ছুটির দিন পরিবর্তন করতে পারে অন্যদিনে নিয়ে যেতে পারে- সাধারণত ছুটির দিন দীর্ঘায়িত করার জন্য।
হলুদ টিনসেল

হলুদ টিনসেল (বৈজ্ঞানিক নাম:"Catapaecilma subochrea(Elwes)" ছোট আকারের এক প্রজাতির প্রজাপতি যার শরীর ও ডানা হলদেটে বাদামী বর্ণের। এরা ‘লাইসিনিডি’ গোত্রের এবং 'থেকলিনি' উপগোত্রের সদস্য। ঝালর ও হলুদ টিনসেল পরস্পর অনুরূপ প্রজাতি যাদের মধ্যে কেবল দাগ-ছোপের এবং বর্ণের সামান্য পার্থক্য রয়েছে।
হলুদ টিনসেলের প্রসারিত অবস্থায় ডানার প্রশস্থতা ২৮ থেকে ৩২ মিলিমিটার হয়ে থাকে।
প্রজাপতির দেহাংশের পরিচয় বিশদ জানার জন্য প্রজাপতির দেহ এবং ডানার অংশের নির্দেশিকা দেখুন।
এদের উড়াল খুব দ্রুত। এরা সাধারণত ফুলে বসে না। পুরুষ প্রজাতির হলুদ টিনসেলকে ভিজে মাটিতে বসতে দেখা যায়। ঘন জঙ্গলে এবং খোলামেলা পাহাড়ী জঙ্গল উভয়ই এদের প্রিয় বাসভূমি। হিমালয়ে ১৬৭০ মিটার উচ্চতা অবধি এদের দেখতে পাওয়া গেছে। পশ্চিমঘাট পর্বতে ৬০০ মিটার থেকে ১৫০০ মিটার উচ্চতা পর্যন্ত এদের বিচরণ পরিলক্ষিত হয়েছে। পাহাড়ি ঝর্ণা অথবা সরু জলধারার কিনারা এদের খুব পছন্দের বিচরণ ক্ষেত্র।
গসসান কনফানি

গসসান কনফানি (, ; ৮ই এপ্রিল ১৯৩৬ – ৮ই জুলাই ১৯৭২) ছিলেন একজন ফিলিস্তিনি লেখক ও বিপ্লবী সমাজতান্ত্রিক রাজনীতিবিদ। তিনি পপুলার ফ্রন্ট ফর দি লিবারেশন অব প্যালেস্টাইনের নেতৃস্থানীয় ব্যক্তি ছিলেন। ৮ই জুলাই ১৯৭২ সালে লড বিমানবন্দরে সংঘটিত গণহত্যার প্রতিক্রিয়াস্বরূপ ইস্রায়েলের গোয়েস্থা সংস্থা মোসাদ তাঁকে হত্যা করে।
গাসসান ফায়িজ কানাফানি ১৯৩৬ সালে ফিলিস্তিনের আক্কা শহরের একটি মধ্যবিত্ত সুন্নী পরিবারে জন্মগ্রহণ করেন। তিনি ছিলেন মুহাম্মদ ফায়িজ আব্দ আল রাজ্জাকের তৃতীয় সন্তান। তার পিতা ছিলেন একজন আইনজীবী যিনি ব্রিটিশ দখলদারিত্ব বিরোধী জাতীয় আন্দোলনে সক্রিয়ভাবে অংশ গ্রহণ করেছিলেন। গাসসান যখন ছোট তখন তার পিতা রাজ্জাক অনেকবার জেলে খাটেন। জাফার ফরাসি ক্যাথলিক মিশনারি স্কুলে গাসসান তার প্রাথমিক শিক্ষা অর্জন করেন।
১৯৪৮-এর মে মাসে, ১৯৪৮ আরব-ইসরায়েলি যুদ্ধ শুরু হলে তা আক্কাতেও ছড়িয়ে পড়ে যার দরুণ কানাফানি ও তার পরিবারকে নির্বাসনে বাধ্য করা হয়েছিল। এই সময়েরও এক দশক পর তার পুত্রের কাছে লিখিত এক চিঠিতে, তিনি লজ্জিত হয়েছিলেন এই ভেবে যে তার পরিবারের লোকেরা শরণার্থী হওয়ার জন্য তাদের অস্ত্র জমা দিয়ে আত্মসমর্পণ করছে। প্রতিবেশী দেশ লেবাননের উত্তরের দিকে পালিয়ে যাওয়ার পর তারা সিরিয়ার দামেস্কে ফিলিস্তিনি শরণার্থী হিসেবে তারা স্থায়ী হন। তারা তারা তুলনামূলকভাবে দরিদ্র ছিল; তার পিতা ছোট পরিসরে আইন ব্যবসা শুরু করেন। কানাফানি সেখানে তার মাধ্যমিক শিক্ষা সম্পন্ন করেন এবং ১৯৫২ সালে ফিলিস্তিন শরণার্থীদের জন্য জাতিসংঘের ত্রাণ ও কর্ম সংস্থার শিক্ষা বিষয়ক সনদপত্র গ্রহণ করেন। শরণার্থী ক্যাম্পে প্রায় ১,২০০ ফিলিস্তিনি শিশুদের শিক্ষাদানের জন্য তাকে আর্ট শিক্ষক হিসেবে নিয়োগ দেয়া হয়, যেখানে তিনি ছাত্রছাত্রীদের তাদের পরিস্থিতির সাথে মানিয়ে চলতে সাহায্য করার জন্য ছোট গল্প লিখতে শুরু করেন।
১৯৭২ সালের ৮ জুলাই, ৩৬ বছর বয়সে কানাফানিকে বৈরুতে হত্যা করা হয়।তার অস্টিন ১১০০ মডেলের গাড়ির পিছনের বাম্পারে ৩ কেজি ওজনের প্লাস্টিক বোমা বিস্ফোরিত হওয়ার পর দেখা যায় তিনি এবং তার সতের বছরের ভ্রাতুষ্পুত্র লামিস নাজিম পুড়ে ভস্মীভূত হয়েছেন। মোসাদ শেষপর্যন্ত এই হত্যাকাণ্ডের দায় স্বীকার করেন।
ইসরায়েলের দাবী মতে, লড বিমানবন্দর হত্যাকাণ্ডের প্রতিবাদে কানাফানিকে হত্যা করা হয়েছিলো, যা জাপানি রেড আর্মির তিন সদস্য কর্তৃক সম্পাদিত হয়েছিল। এ সময়, কানাফানি পিএফএলপি'র মুখপাত্র ছিলেন, এবং দলটি হামলার দায় স্বীকার করেছিলো।
জরা সি জিন্দগি

জরা সি জিন্দগি () হচ্ছে ১৯৮৩ সালে মুক্তিপ্রাপ্ত একটি হিন্দি চলচ্চিত্র যেটি রচনা ও পরিচালনা করেন কে. বালাচন্দর। এই চলচ্চিত্রে তামিল চলচ্চিত্র শিল্পের খ্যাতনামা অভিনেতা কমল হাসন অভিনয় করেন এবং তার সঙ্গে ছিলেন অনিতা রাজ, নিলু ফুলে, মাঝহার খান, অর্জুন চক্রবর্তী এবং করণ রাজদান। এই চলচ্চিত্রটি বালাচন্দরই ১৯৮০ সালের তামিল ভাষার চলচ্চিত্র "ভারুমায়িন নিরাম ছিভাপ্পু" এর পুনঃনির্মাণ, "ভারুমায়িন নিরাম ছিভাপ্পু"তেও কমল হাসন ছিলেন তবে ওখানে তার বান্ধবীর চরিত্রে শ্রীদেবী অভিনয় করেছিলেন। গুলজার "জরা সি জিন্দগি"র সংলাপ লিখেছিলেন।
আশির দশকে ভারতের দিল্লি শহরে চলা সামাজিক অশান্তি নিয়ে এই চলচ্চিত্রটির মূল কাহিনী আবর্তিত হয়েছে।
বস্তিবাসী রাকেশ, তিলক এবং অমিত অনেক কষ্ট করে থাকে; হঠাৎ রাকেশের জীবনে এক নারী আসে যার নাম কুসুম, এই কুসুমের কারণে রাকেশের জীবন বদলে যায়। তিলকের জীবনে কোনো নারীসঙ্গ আসেনা, সে ভিখারীতে রূপান্তরিত হয় এবং অমিত ছোটোখাটো অপরাধীতে পরিণত হয়ে শেষপর্যন্ত এক ধনী নারীকে বিয়ে করতে সক্ষম হয় যে তার জীবন বদলে দেয়। আর অপরদিকে রাকেশ কুসুমকে বিয়ে করে এবং কুসুম আয়-রোজগার করে একজন বিপণিবিতানের কর্মী হিসেবে।
চলচ্চিত্রটির সঙ্গীত পরিচালক ছিলেন লক্ষ্মীকান্ত-প্যায়ারেলাল।
অর্জুন (উদ্ভিদ)

অর্জুন (বৈজ্ঞানিক নাম: "Terminalia arjuna") হচ্ছে "টারমিনালিয়া" গণের একটি সপুষ্পক উদ্ভিদ। এর ইংরেজি নাম arjun। এরা পত্রঝরা, মধ্যম বা বৃহৎ আকৃতির বৃক্ষ, প্রায় ২০-২৫ মিটার উঁচু হতে পারে। মার্চ থেকে জুন মাসের ভিতরে এদের ফুল ফোটে। এদের ফল আকারে লম্বা।
ভারত, বাংলাদেশ, পাকিস্তান ও শ্রীলঙ্কা অর্জুনের আদি নিবাস। ভারতীয় উপমহাদেশ জুড়ে এই অর্জুন গাছ কম-বেশি দেখা যায়। পশ্চিমবঙ্গ, উত্তর প্রদেশ, বিহার, মহারাষ্ট্র, মধ্য প্রদেশ, ওড়িশা, মধ্য এবং দক্ষিণ ভারত এছাড়া শ্রীলঙ্কা এবং বাংলাদেশে এই গাছ দেখা যায়। বিশেষত রাস্তার দুপাশে এবং চট্টগ্রাম ও সিলেটের বনাঞ্চলে এটি প্রচুর জন্মে থাকে। আর্দ্র ও নাতিশীতোষ্ণ আবহাওয়া অর্জুন গাছের জন্য উপযোগী। সাধারনত দো-আঁশ মাটিতে এ গাছ ভালো জন্মে থাকে। এই গাছটি মালয়েশিয়া, ইন্দোনেশিয়া এবং কেনিয়া তে বর্তমানে বিস্তার লাভ করেছে।
স্যাঁতস্যাঁতে ও ঊর্বর দোআঁশ মাটি অর্জুন চাষের জন্য উপযুক্ত। গাছে বৈশাখ–আষাঢ় মাসে ফুল ফুটে এবং পৌষ –ফাল্গুন মাসে ফল পাকে। অর্জুনের বীজ থেকে চারা উৎপাদন করা যায়। সাধারণত মার্চ-এপ্রিল মাসে পরিপক্ব ফল হতে বীজ সংগ্রহ করা হয়। বীজ বপনের পূর্বে ৪৮ ঘণ্টা ঠাণ্ডা পানিতে ভিজিয়ে রেখে পরবর্তীতে বীজতলায় বীজ বপন করা হয়। বীজতলার মাটি ও গোবরের অনুপাত হবে ৩ : ১ । নয় মাস বয়সের অঙ্কুরিত চারা বীজতলা বা নার্সারী থেকে সংগ্রহ করে রোপন করা হয়। বর্ষার শুরুতেই নির্দিষ্ট স্থানে রোপন করতে হয়।
অর্জুনের বাকল আয়ুর্বেদীয় ঔষধ তৈরিতে ব্যবহৃত হয়। পরিপক্ব গাছ থেকে ছাল সংগ্রহ করে ছোট ছোট টুকরো করে ৪-৫দিন রৌদ্রে শুকিয়ে চটের বস্তায় ভরে শুষ্ক স্থানে রেখে এক বছর পর্যন্ত সংরক্ষণ করা যায় এবং এর কার্যকারিতা অটুট থাকে। এছাড়া পুরোপুরিভাবে পরিপক্ব বীজ গাছ থেকে সংগ্রহ করে ভালোভাবে রৌদ্রে শুকিয়ে বায়ুরোধী পাত্রে রেখে এক বছর পর্যন্ত সংরক্ষণ করা যায়।
অর্জুন গাছের ছাল, পাতা ও ফল ভেষজ ওষুধ হিসেবে ব্যবহৃত হয়। এর বাকল থেকে আহরিত ট্যানিন চামড়াতে ব্যবহৃত হয়। এই টানিন মুখ, জিহ্বা ও মাড়ির প্রদাহের চিকিৎসাতেও ব্যবহার করা হয়। এটি মাড়ির রক্তপাত বন্ধ করে। শরীরে ক্ষত, খোস পাঁচড়া দেখা দিলে অর্জুনের ছাল বেঁটে লাগালে সেরে যায়। অর্জুনের বাকল থেকে হৃদরোগের ওষুধ, পাতার রস আমাশয় রোগের ওষুধ বানাতে ব্যবহৃত হয়। পাতা তসর রেশম পোকার খাদ্য।
অর্জুন গাছে ভেষজ গুণ যেমন অনেক তেমনি বাণিজ্যিকভাবেও কদর অনেক। অর্জুনের গাছের কাঠ বেশ শক্ত। একদা গরুর গাড়ির চাকা নির্মাণে অর্জুনগাছ ব্যবহৃত হতো। গৃহনির্মাণ, কৃষি উপকরণ, জলযান, নৌকা, দাড়, মাস্তুল, খনি ও নলকূপ খননে এই গাছের কাঠ ব্যবহৃত হয়।
বীরে দি ওয়েডিং

বীরে দি ওয়েডিং (; ) হচ্ছে ২০১৮ সালে মুক্তিপ্রাপ্ত একটি হিন্দি ভাষার চলচ্চিত্র। চলচ্চিত্রটি কয়েকজন মেয়েবন্ধুর জীবন কাহিনী নিয়ে। চলচ্চিত্রটি পরিচালনা করেছিলেন শশাঙ্ক ঘোষ। চলচ্চিত্রটি মোট পাঁচজন মানুষ প্রযোজনা করেন যাদের মধ্যে অভিনেতা অনিল কাপুরও ছিলেন। চলচ্চিত্রটিতে মুখ্য ভূমিকায় কারিনা কাপুর, সোনম কাপুর, স্বরা ভাস্কর এবং শিখা তালসানিয়া অভিনয় করেন চারজন ঘনিষ্ঠ বন্ধুর চরিত্রে।
"ভিরে দি ওয়েডিং" চলচ্চিত্রটি মুক্তি পায় ১ জুন ২০১৮ তারিখে এবং সমালোচকদের দ্বারা মিশ্র প্রতিক্রিয়ার সম্মুখীন হয়। চলচ্চিত্রটি বানানো হয়েছিলো ৪২ কোটি রূপী দ্বারা এবং এটি প্রায় ১৩৮ কোটি রূপীর ওপরে আয় করেছিলো; নারী চরিত্র মুখ্য ভূমিকায় থাকা কোনো ভারতীয় চলচ্চিত্রের জন্য এই অর্জন ছিলো যুগান্তকারী। ২০০৮ সালের মার্কিন চলচ্চিত্র "সেক্স এ্যান্ড দ্যা সিটি"র কাহিনী থেকে এই ভিরে দি ওয়েডিং এর কাহিনী অনুপ্রাণিত।
আকিম তামিরভ

আকিম মিখাইলভিচ তামিরভ (, ) জন্ম: হোভাকিম তামিরিয়ান (; ২৯ অক্টোবর ১৮৯৯ - ১৭ সেপ্টেম্বর ১৯৭২) ছিলেন একজন আর্মেনীয়-মার্কিন অভিনেতা। ৩৭ বছর কর্মজীবনে তিনি ৮০টির অধিক মার্কিন চলচ্চিত্রে অভিনয় করেছেন। তিনি গোল্ডেন গ্লোব পুরস্কারের সেরা পার্শ্ব চলচ্চিত্র অভিনেতা বিভাগের প্রথম বিজয়ী। এছাড়া তিনি "দ্য জেনারেল ডায়েড অ্যাট ডন" (১৯৩৬) ও "ফর হুম দ্য বেল টোলস" (১৯৪৩)-এ অভিনয় করে দুইবার শ্রেষ্ঠ পার্শ্ব অভিনেতা বিভাগে একাডেমি পুরস্কারে মনোনীত হয়েছেন।
তামিরভ ১৮৯৯ সালের ২৯শে অক্টোবর রুশ সাম্রাজ্যের (বর্তমান আজারবাইজান) বাকু শহরে এক মার্কিন পরিবারে জন্মগ্রহণ করেন। তার পিতা সেখানে এক তেলের কোম্পানিতে কাজ করতেন। তিনি নয় বছর মস্কো আর্ট থিয়েটার নাট্য স্কুলে প্রশিক্ষণ গ্রহণ করেন। ১৯২৩ সালের জানুয়ারি মাসে তিনি অভিনয়শিল্পীদের দলের সাথে তিন মাসের সফরে প্রথমবার মার্কিন যুক্তরাষ্ট্রে আসেন। তিনি নভেম্বর মাসে পুনরায় যুক্তরাষ্ট্রে যান এবং ১৯২৪ পর্যন্ত সেখানে থাকেন। ১৯২৭ সালের অক্টোবরে আরেকটি সফরকালীন তিনি স্থায়ীভাবে যুক্তরাষ্ট্রে থাকার সিদ্ধান্ত নেন।
তামিরভ মার্কিন যুক্তরাষ্ট্রে বালিভ্‌স শভ সরিস দলে যোগ দেন এবং তার ভবিষ্যৎ স্ত্রী তামারা শাইনের সাথে শিকাগোতে রুশ নাইটক্লাবে কাজ করতে থাকেন এবং নিউ ইয়র্কে অ্যাল জনসনের সাথে ব্রডওয়ে মঞ্চে "ওয়ান্ডারবার"-এ অভিনয় করেন। তিনি ও তার স্ত্রী শাইন ব্রডওয়ে মঞ্চে "মিরাকল অ্যাট ভের্ডুন"-এ কাজ করার পর চলচ্চিত্রে কাজ করার জন্য হলিউডে যান। ১৯৩২ সালে "ওকে, আমেরিকা!" চলচ্চিত্রে অনুল্লেখিত ভূমিকায় কাজের মাধ্যমে তার বড় পর্দায় অভিষেক হয়। তিনি ১৯৩৫ সাল পর্যন্ত আরও কয়েকটি চলচ্চিত্রে অনুল্লেখিত ভূমিকায় কাজ করেন। ১৯৩৫ সালে তিনি "দ্য লাইভস্‌ অব আ বেঙ্গল ল্যান্সার" চলচ্চিত্রে পার্শ্ব ভূমিকায় অভিনয় করে প্রথম সফলতা অর্জন করেন। একই বছর তিনি ক্লার্ক গেবল, ওয়ালেস বিরি, জিন হার্লো, রোজালিন্ড রাসেল ও রবার্ট বেঞ্চলির সাথে মহাকাব্যিক "চায়না সিজ" এবং পল মুনির সাথে "ব্ল্যাক ফিউরি" চলচ্চিত্রে অভিনয় করেন।
১৯৩৬ সালে তিনি "দ্য জেনারেল ডায়েড অ্যাট ডন" নাম ভূমিকায় অভিনয় করেন। এই কাজের জন্য তিনি তার প্রথম শ্রেষ্ঠ পার্শ্ব অভিনেতা বিভাগে একাডেমি পুরস্কারের মনোনয়ন লাভ করেন। একই বছর "অ্যান্থনি অ্যাডভার্স" ছবিতে কার্লো সিবো চরিত্র, ১৯৩৭ সালে আইরিন ডান ও র‍্যান্ডলফ স্কটের সাথে সঙ্গীতধর্মী "হাই, ওয়াইড, অ্যান্ড হ্যান্ডসাম" চলচ্চিত্রে জো ভ্যারিজ চরিত্র এবং ১৯৩৮ সালে অ্যানা মে ওংয়ের সাথে নোয়া চলচ্চিত্র "ডেঞ্জারাস টু নো"-এ স্টিভেন রেকা চরিত্র তার কয়েকটি সফল কাজের মধ্যে অন্যতম। ১৯৩৭ সালে তিনি জুল ভার্ন রচিত "মাইকেল স্ত্রগভ" উপন্যাস অবলম্বনে নির্মিত "দ্য সোলজার অ্যান্ড দ্য লেডি" ছবিতে একজন তাতারীয় বিপ্লবী চরিত্রে অভিনয় করেন। "দ্য নিউ ইয়র্ক টাইমস"-এ এক পর্যালোচনায় ফ্র্যাংক এস. নাজেন্ট তার অভিনয় সম্পর্কে লিখেন, "তিনি দুর্বৃত্ত ভূমিকায় এমন ছিলেন যে দর্শকেরাও তার প্রশংসা করতে বাধ্য হয়েছে।"
১৯৪৩ সালে গ্যারি কুপার ও ইংরিদ বারিমানের সাথে "ফর হুম দ্য বেল টোলস" ছবিতে অভিনয় করে তিনি দ্বিতীয়বারের মত শ্রেষ্ঠ পার্শ্ব অভিনেতা বিভাগে একাডেমি পুরস্কারে মনোনীত হন এবং সেরা পার্শ্ব চলচ্চিত্র অভিনেতা বিভাগে গোল্ডেন গ্লোব পুরস্কার অর্জন করেন। তিনিই সেরা পার্শ্ব চলচ্চিত্র অভিনেতা বিভাগে প্রথমবার গোল্ডেন গ্লোব লাভ করেন।
তামিরভ ক্যান্সারে আক্রান্ত হয়ে ১৯৭২ সালের ১৭ই সেপ্টেম্বর ৭২ বছয় বয়সে মৃত্যুবরণ করেন।
বরানগর বিধানসভা কেন্দ্র

বরানগর বিধানসভা কেন্দ্র ভারতের পশ্চিমবঙ্গ রাজ্যের উত্তর চব্বিশ পরগনা জেলার একটি বিধানসভা কেন্দ্র।
ভারতের সীমানা পুনর্নির্ধারণ কমিশনের নির্দেশিকা অনুসারে, ১১৩ নং বরানগর বিধানসভা কেন্দ্রটি বরানগর পুরসভা এবং ১৭ থেকে ২০ পর্যন্ত ওয়ার্ড গুলি কামারহাটি পুরসভা এর অন্তর্গত।
বরানগর বিধানসভা কেন্দ্রটি ১৬ নং দমদম লোকসভা কেন্দ্র এর অন্তর্গত।
২০১১ সালের নির্বাচনে, তৃণমূল কংগ্রেসের তাপস রায় তার নিকটতম প্রতিদ্বন্দ্বী আরএসপির সুকুমার ঘোষকে পরাজিত করেন।
২০০৬, ২০০১ এবং ১৯৯৬ সালের রাজ্য বিধানসভা নির্বাচনে, আরএসপির অমর চৌধুরী বরানগর বিধানসভা কেন্দ্র থেকে জয়ী হন, তার নিকটতম প্রতিদ্বন্দ্বী ২০০৬ এবং ২০০১ সালে তৃণমূল কংগ্রেসের অতিন ঘোষকে পরাজিত করেন এবং ১৯৯৬ সালে কংগ্রেসের সিলভদ্র দত্তকে পরাজিত করেন। অধিকাংশ বছরে প্রতিযোগিতাগুলিতে প্রার্থীদের বিভিন্ন ধরনের কোণঠাসা করে ছিল কিন্তু শুধুমাত্র বিজয়ী ও রানার্সকে উল্লেখ করা হচ্ছে। আরএসপি এর মতিশ রায় ১৯৯১ সালে কংগ্রেসের অজয় ​​ঘোষালকে পরাজিত করেন, ১৯৮৭ সালে কংগ্রেসের প্রণব কান্তি ঘোষকে, ১৯৮২ সালে কংগ্রেসের শম্ভুনাথ দত্তকে এবং ১৯৭৭ সালে কংগ্রেসের কুমুদ ভট্টাচার্যকে পরাজিত করেন।
সিপিআইয়ের শিবপদ ভট্টাচার্য ১৯৭২ সালে সিপিআই (এম) এর জ্যোতি বসুকে পরাজিত করেন। ১৯৭১, ১৯৬৯ এবং ১৯৬৭ সাল পর্যন্ত সিপিআই (এম) এর জ্যোতি বসু প্রতিনিধিত্ব করেন। ১৯৬২, ১৯৫৭ এবং স্বাধীন ভারতের প্রথম নির্বাচনে, ১৯৫১ সাল পর্যন্ত সিপিআই এর জ্যোতি বসু প্রতিনিধিত্ব করেন।
আয়ারল্যান্ড ক্রিকেট দলের অধিনায়কদের তালিকা

অত্র নিবন্ধটি আনুষ্ঠানিকভাবে আন্তর্জাতিক ক্রিকেট খেলায় অংশগ্রহণকারী আয়ারল্যান্ড ক্রিকেট দলের অধিনায়কদের তালিকা সম্পর্কীয়। অত্র তালিকায় আইসিসি ট্রফি, অনূর্ধ্ব-১৯, একদিনের আন্তর্জাতিক, টুয়েন্টি২০ আন্তর্জাতিক ও টেস্ট খেলা রয়েছে। তালিকাটি ফেব্রুয়ারি, ২০১২ সাল অনুযায়ী সঠিক।
এ তালিকায় আয়ারল্যান্ড ক্রিকেট দলের পক্ষে কমপক্ষে একটি টেস্টে অধিনায়কের দায়িত্ব পালনকারী ক্রিকেটারকে রাখা হয়েছে। একজন ক্রিকেটারের পাশে প্রতীকের সাহায্যে টেস্ট সিরিজে দলের পক্ষে কমপক্ষে একটি খেলায় অধিনায়কের দায়িত্ব পালনকে বুঝানো হয়েছে।
২০০৬ সালে প্রথিতযশা অল-রাউন্ডার ট্রেন্ট জনস্টনকে আয়ারল্যান্ডের প্রথম ওডিআই অধিনায়ক হিসেবে মনোনীত করা হয়। ২০০৮ সালের শুরুতে অধিনায়কের দায়িত্ব থেকে নিজ নাম প্রত্যাহার করে নেন। আঘাতজনিত কারণে ক্রিকেট থেকে সংক্ষিপ্ত সময়ের জন্য ক্রিকেটের বাইরে অবস্থান করতে বাধ্য হন। এপ্রিল, ২০০৮ সালে উইলিয়াম পোর্টারফিল্ডকে জনস্টনের স্থলাভিষিক্ত করা হয় ও আয়ারল্যান্ডের পূর্ণাঙ্গকালীন অধিনায়কের দায়িত্বভার অর্পণ করা হয়। কাউন্টি দলের সাথে চুক্তিবদ্ধতার কারণে উইলিয়াম পোর্টারফিল্ডের অনুপস্থিতিতে কাইল ম্যাককলানকে অধিনায়কের দায়িত্ব পালন করতে হয়। এ বিকল্প দায়িত্ব বর্তমানে কেভিন ও’ব্রায়ানের উপর বর্তিয়েছে।
টুয়েন্টি২০ আন্তর্জাতিকে আয়ারল্যান্ডের পক্ষে উইলিয়াম পোর্টারফিল্ড নেতৃত্ব দিচ্ছেন।
১৯৯৩-৯৪ মৌসুমের আইসিসি ট্রফি প্রতিযোগিতায় আয়ারল্যান্ডের অভিষেক ঘটে।
২০০০ সালে ডাবলিনে পাকিস্তানের বিপক্ষে একটিমাত্র টেস্টে আয়ারল্যান্ড খেলেছে।
ব্যাজ লুরমান

ব্যাজ লুরমান (, জন্ম: মার্ক অ্যান্থনি লুরমান, ১৭ সেপ্টেম্বর ১৯৬২) হলেন একজন অস্ট্রেলীয় লেখক, পরিচালক ও প্রযোজক। তিনি চলচ্চিত্র, টেলিভিশন, গীতিনাট্য, মঞ্চ, সঙ্গীত ও রেকর্ডিং শিল্পে কাজ করে থাকেন। তার কাজে লেখনী, পরিচালনা, পরিকল্পনা ও সঙ্গীতের উপাদানসমূহ ব্যবহারে তার ভিন্নধর্মী ধরন ও সম্পৃক্ততার জন্য তাকে সমকালীন রচয়িতা-পরিচালক বলে গণ্য করা হয়। তিনি অন্যতম ব্যবসাসফল অস্ট্রেলীয় পরিচালক, তার চারটি চলচ্চিত্র সর্বকালের ১০ সর্বোচ্চ আয়কারী চলচ্চিত্রের তালিকায় অন্তর্ভুক্ত রয়েছে।
চলচ্চিত্রে তিনি তার লাল পর্দা ত্রয়ী চলচ্চিত্রের জন্য সর্বাধিক পরিচিত, চলচ্চিত্রগুলো হল - প্রণয়ধর্মী হাস্যরসাত্মক "স্ট্রিকলি বলরুম" (১৯৯২), উইলিয়াম শেকসপিয়রের প্রণয়ধর্মী বিয়োগান্ত "রোমিও + জুলিয়েট" (১৯৯৬) এবং সঙ্গীতধর্মী প্রণয়মূলক "মুলাঁ রুজ!" (২০০১)। এই ত্রয়ী চলচ্চিত্রের পরে তিনি "অস্ট্রেলিয়া" (২০০৮), "দ্য গ্রেট গেটসবি" (২০১৩) এবং নেটফ্লিক্সের সীমিত ধারাবাহিক "দ্য গেট ডাউন"।
আদনান আবদাল্লাত

চিকিৎসক আদনান আবদাল্লাত একজন জর্ডানীয় স্নায়ুবিজ্ঞানী। তিনি ১৯৮০ সালে আবদাল্লাত ডেভিস ফারাজ সিনড্রোম আবিষ্কারে ভূমিকা রেখেছিলেন।
জর্ডানের আম্মানের আল হুসাইন মেডিক্যাল সেন্টারে আদনান আবদাল্লাত চিকিৎসা সেবা দিয়েছেন। অবসর নেওয়া এবং নিজের ব্যক্তিগত গবেষণা ও ক্লিনিক সেন্টার তৈরী করার পূর্ব পর্যন্ত তিনি এই হাসপাতালে স্নায়বিক বিভাগের প্রধান হিসেবে কর্মরত ছিলেন।
সানা আল সায়েহ

সানা আল সায়েহ প্যালেস্টাইন বিশ্ববিদ্যালয়ের বিজ্ঞান ও প্রযুক্তি বিভাগের একজন ডিন। বিশ্বজুড়ে বিভিন্ন সম্মেলনে এই বিশ্ববিদ্যালয়ের প্রতিনিধি হিসেবে তিনি অংশগ্রহণ করেছেন।
আল সায়েহ খ্রিস্টান ধর্ম থেকে ধর্মান্তরিত হয়ে ইসলাম ধর্ম গ্রহণ করার পর আগস্ট ২০০৭ সালে এই বিষয়টি তীব্র বিতর্কের বিষয়বস্তু হয়ে উঠে। ফাতাহ নামক রাজনৈতিক দল থেকে সরাসরী অভিযোগ করা হয় তাদের বিরোধী পক্ষ হামাস আল সায়েহকে অপহরণ করেছে এবং অপহরণ করার পর জোর করে ধর্মান্তরিত হতে বাধ্য করেছে। হামাস তাদের বিরুদ্ধে উত্থাপিত এই অভিযোগ প্রত্যাখান করে।
কেন্দ্রীয় ভাবে হামাস থেকে জানানো হয়, তারা আল সায়েহর মায়ের সাথে সাক্ষাৎ করেছেন এবং আল সায়েহ তার মাকে জানিয়েছে, "আল্লাহই তাকে সঠিক পথ বাছাই করতে নির্দেশনা দিয়েছেন।" সায়েহর মা পরবর্তীতে জানান, আল-সায়েহকে এই বিবৃতি দিতে বাধ্য করা হয়েছে। পরিবারের নির্ভরযোগ্য গোপন সূত্র থেকে দাবী করা হয়, সায়েহকে সেই বিশ্ববিদ্যালয়ের মুসলিম অধ্যাপককে বিবাহ করতে বাধ্য করা হয়েছে।
গাজা শহরের প্রবীণ মুসলিম সদস্য আলা আকলুক জানান, তিনি সেই অধ্যাপকের সাথে সাক্ষাৎ করেছেন এবং তিনি তার বক্তব্যের সমাপ্ত করেন এই বলে যে, আল-সায়েহ তার নিজ ইচ্ছায় ইসলাম ধর্ম গ্রহণ করেছেন। সায়েহকে মুসলিম পুরুষ বিবাহ করতে জোর করে ধর্মান্তরিত করা হয়েছে; এই অভিযোগকে তিনি প্রত্যাখান করেন। তিনি দাবী করেন, সায়েহর ধর্মান্তরের ব্যাপারে পরিবারকে বলতে, সেই পুরুষ অধ্যাপক ভীত বোধ করেছিলেন।
গাজার নারী মানবাধিকার কর্মী হানান মাতার, আল সায়েহর সাথে সাক্ষাৎ করেন। তিনি বলেন, "আল সায়েহ; বিবাহের জন্য তার ধর্ম পরিবর্তন করেছে এই অভিযোগ নাকচ করে দিয়েছেন।", তিনি আরো বলেন, "আল সায়েহর আচার আচরণ ইসলাম ধর্মাবলম্বী নারীর মত।"
রোজমেরি সাইদ জাহলান

রোসমারী সাইদ জাহলান () (২০ আগস্ট ১৯৩৭- ১০ মে ২০০৬) ছিলেন একজন ফিলিস্তিনি-মার্কিন খ্রিস্টান ইতিহাসবেত্তা এবং পারস্য গাল্ফ রাজ্যের লেখিকা। তিনি এডওয়ার্ড সাইদের বোন ছিলেন। বই লিখার পাশাপাশি, তিনি ফাইনান্সিয়াল টাইমস, মধ্যপ্রাচ্যের জার্নাল, ইন্টারন্যাশনাল জার্নাল অব মিডল ইস্ট স্টাডিজ এবং এনসাইক্লোপডিয়া অব ইসলামে লিখতেন।
সাইদ জাহলান ১৯৩৭ সালে কায়রোতে জন্মগ্রহণ করেন। তিনি চারবোনের মধ্যে সবচেয়ে বড়। তার পিতা ওয়াদী সাইদ এখন ধনাঢ্য বিলাতী প্যালেস্টিনীয় ব্যবসায়ী ও যুক্তরাষ্ট্রের নাগরিক ছিলেন। তার মা জন্মগ্রহণ করেছেন নাজারাথে। রোজমেরী যুক্তরাষ্ট্রের ব্রাইয়ান মআওয়ার কলেজে পড়াশুনা করেন। সংগীতশাস্ত্রের উপর তিনি স্নাতক করেন। গুরুতর গাড়ি দুর্ঘটনায় তার হাতে আঘাত লাগে এবং বেশ কিছু হাড় ভেঙে যায়। এরফলে তার জন্য পিয়ানো বাজানো অসম্ভব হয়ে পরে।
ব্রাইয়ান মাওয়ারের পরে রোজম্যারী কিছুসময়ের জন্য কায়রোতে পড়াশুনা করেন। তারপর তিনি বৈরুতে চলে যান, সেখানে বৈরুত আমেরিকান বিশ্ববিদ্যালয় ও বৈরুত নারী কলেজে সংস্কৃতি ও সংগীত শাস্ত্রের উপর প্রভাষিকা হিসেবে কর্মরত ছিলেন। বৈরুতের পরে তিনি লন্ডন চলে যান এবং লোহিত সাগর এর উপর স্কুল অব অরিয়েন্টাল এন্ড আফ্রিকান স্টাডিজের উপর পিএইচডি অর্জন করেন।
সাইদ জাহলান টনি জাহলানকে বিবাহ করেন। টনি প্যালেস্টীনীয় পদার্থবিদ ছিলেন। এই দম্পতি যুগ্নভাবে প্যালেস্টাইনে বই বিতরণকারী প্রজেক্ট, গাজা লাইব্রেরী প্রজেক্টে বিজয়ী হন। সাইদ জাহলান ব্রিটেনের প্যালেস্টাইন সলিডারিটি ক্যাম্পেইনের পৃষ্ঠপোষক ছিলেন এবং টাইমসের মতে, "তিনি তার জীবনে সর্বদাই প্যালেস্টাইন বাসীর দুঃখ কষ্টে উদ্বিগ্ন ছিলেন।"
কানিজ আলমাস খান

কানিজ আলমাস খান বাংলাদেশের সৌন্দর্য সেবাদানকারী প্রতিষ্ঠান "পারসোনা হেয়ার অ্যান্ড বিউটি লিমিটেড"-এর প্রতিষ্ঠাতা ও পরিচালক। একজন সফল নারী উদ্যোক্তা হিসেবে তিনি সুপরিচিত। ১৯৯১, ১৯৯৬, ১৯৯৮ সালে ইউনিলিভার বাংলাদেশের ব্র্যান্ড "সানসিল্ক শ্যাম্পু"র ব্র্যান্ড এম্বাসেডর হিসাবে কাজ করেছেন। এছাড়া তিনি জুঁই হেয়ার অয়েল (স্কয়ার টয়লেট্রিজ লিমিটেড), জাহি (ওয়ারিদ টেলিকমিউনিকেশন; ২০১৩), অর্জন (স্ট্যান্ডার্ড চার্টার্ড ব্যাংক) এর ব্র্যান্ড এ্যাম্বাসেডর হিসেবেও কাজ করছেন। তিনি বাংলাদেশ ন্যাশনাল বিজনেস অ্যাওয়ার্ডস ২০০৯, ২০০৯ সালে ভারতে ওয়ার্ল্ড লিডারশিপ কংগ্রেস থেকে ওয়ার্ল্ড ব্র্যান্ড লিডারশিপ অ্যাওয়ার্ড সহ গুরুত্বপূর্ণ পুরস্কার জিতেছেন।
কানিজ আলমাস খান ৪ ডিসেম্বর ঢাকার কেরানীগঞ্জ উপজেলায় জন্মগ্রহণ করেন।
তিনি ঢাকার ইডেন কলেজ থেকে ব্যাচেলর সম্পন্ন করেন। এবং তিনি কলকাতা, মুম্বাই, দিল্লি, পাকিস্তান, ব্যাংকক এবং চীন থেকে পেশাদারী প্রশিক্ষণ কোর্স সম্পন্ন করেন।
কানিজ আলমাস খান প্রথমে ঢাকার কলাবাগানে "গ্ল্যামার" নামে একটি সৌন্দর্য সেবাকেন্দ্র প্রতিষ্ঠা করেন। পরে গ্রাহকসংখ্যা বেড়ে যাওয়ায় রূপবিশেষজ্ঞ ফারজানা শাকিলের সঙ্গে প্রতিষ্ঠা করেন "পারসোনা"। বর্তমানে সারা বাংলাদেশে পারসোনার ১১টি শাখা রয়েছে। ২০০৫ সালে কানিজ আলমাস প্রথম বাংলা ফ্যাশন পত্রিকা "ক্যানভাস" প্রকাশ করেছিলেন। ২০০৫ সালে তিনি পারসোনা মেনজ এবং পারসোনা অ্যাডামস শুরু করেন। বর্তমানে এটি পারসোনার পুরুষ সেবা বিভাগ। বর্তমানে ঢাকা ও সিলেটে এই সেবার শাখা রয়েছে। একই ক্রমানুসারে ২০০৭ সালে তিনি পারসোনা হেলথ প্রতিষ্ঠা করেন। এটি এ্যারোবিক্স, পাওয়ার-ইয়োগা, জুম্বা, পিলটেস, স্ক্রিম সেবা প্রদান করে। ২০০৯ সালে বাংলাদেশ পুলিশ এর রাজশাহীতে বাংলাদেশ পুলিশ একাডেমিতে রূপচর্চা বিষয়ে প্রশিক্ষণ প্রদান করেন। এছাড়াও পারসোনার অঙ্গপ্রতিষ্ঠান হিসেবে প্রতিষ্ঠা করেন পারসোনা জিম ও পারসোনা ইনস্টিটিউট।
দমদম বিধানসভা কেন্দ্র

দমদম (বিধানসভা কেন্দ্র) ভারতের পশ্চিমবঙ্গ রাজ্যের উত্তর চব্বিশ পরগনা জেলার একটি বিধানসভা কেন্দ্র।
ভারতের সীমানা পুনর্নির্ধারণ কমিশনের নির্দেশিকা অনুসারে, ১১৪ নং দমদম বিধানসভা কেন্দ্রটি দমদম পুরসভা এবং ১ থেকে ১৭ পর্যন্ত ওয়ার্ড গুলি দক্ষিণ দমদম পুরসভা এর অন্তর্গত।
দমদম বিধানসভা কেন্দ্রটি ১৬ নং দমদম লোকসভা কেন্দ্র এর অন্তর্গত।
২৫ এপ্রিল ২০১৬ সালে নির্বাচন নির্ধারিত হয় এবং ১৯ মে ২০১৬ সালে ফলাফল ঘোষণা করা হয়।
২০১১ সালের নির্বাচনে, তৃণমূল কংগ্রেসের ব্রাত্য বসু তার নিকটতম প্রতিদ্বন্দ্বী সিপিআই (এম) এর গৌতম দেবকে পরাজিত করেন।
২০০৬ সালের নির্বাচনে, সিপিআই (এম) এর রেখা গোস্বামী তার নিকটতম প্রতিদ্বন্দ্বী তৃণমূল কংগ্রেস উদয়ন নম্বুদারি পরাজিত করেন।
২০০১ সালের নির্বাচনে, এআইটিসি এর অরুণাভ ঘোষ তার নিকটতম প্রতিদ্বন্দ্বী সিপিআইএম এর অজিত চৌধুরীকে পরাজিত করেন।
সিপিআই (এম) এর শঙ্কর সেন ১৯৯৬ সালে কংগ্রেসের নিতাই ঘোষকে এবং ১৯৯১ সালে কংগ্রেসের রমেশ ভট্টাচার্যকে পরাজিত করেন। সিপিআই (এম) এর শান্তি রঞ্জন ঘটক ১৯৮৭ সালে কংগ্রেসের হরশিৎ ঘোষকে পরাজিত করেন এবং ১৯৮২ এবং ১৯৭৭ সালে কংগ্রেসের লাল বাহাদুর সিংকে পরাজিত করেন।
১৯৭২ সালে কংগ্রেসের লাল বাহাদুর সিং জয়ী হন। সিপিআই (এম) এর তরুণ কুমার সেনগুপ্ত ১৯৭১, ১৯৬৯ এবং ১৯৬৭ সালে জয়ী হন। ১৯৬২ সালে সিপিআই এর তরুণ কুমার সেনগুপ্ত প্রতিনিধিত্ব করেন। পিসিপির পবিত্র মোহন রায় ১৯৫৭ সালে জয়ী হন। ১৯৫১ সালে স্বাধীন ভারতের প্রথম নির্বাচনে, কংগ্রেসের কানাই লাল দাস দমদম কেন্দ্র থেকে জয়ী হন।
কুফর রাকেব সিনড্রোম

কুফর রাকেব সিনড্রোম বা কুফর রাকেব লক্ষণসমষ্টি হচ্ছে এক ধরনের দেহক্রোমোজোমীয় প্রচ্ছন্ন ব্যাধি; যা পার্কিনসন রোগ-৯ (পার্ক ৯) নামেও পরিচিত।.
এই রোগ হলে স্থিরদৃষ্টি পক্ষাঘাত (Gaze palsy), আক্ষিপ্ততা (Spasticity) ও চিত্তভ্রংশের (Dementia) মত লক্ষণ দেখা যায়।
"এটিপি১৩এ২" (ATP13A2) জিনের সাথে এটি সম্পর্কিত। মধ্যপ্রাচ্যের রাষ্ট্র জর্দানের কুফর রাকেব শহরের নামে এই লক্ষণসমষ্টির নামকরণ করা হয়েছে।
কারাক লক্ষণ

কারাক লক্ষণ হলো একটি স্নায়ুতন্ত্রের অবনতির অসুখ যা মূলত হয় গুরুমস্তিষ্কে লৌহের পরিমাণ বৃদ্ধির কারণে।
যে পরিবারের সন্তানদের মাঝে এই রোগটি প্রথম পাওয়া যায় তারা জর্দানের দক্ষিণের শহর কারাকে বাস করত।
অসমক্রিয়া, উল্টো পা (বিকৃত চলনরোগ), তোতলানোর পাশাপাশি কথা বলায় স্বরের পরিরবর্তন, জিহ্বার স্নায়ুতন্ত্র ও মুখমন্ডলের পেশির অস্বাভাবিক চলন এবং দেহের উপরের ও নিচের অঙ্গে করীয়ার চলনের উপস্থিতি, বিশেষ করে নিচের অঙ্গগুলোতে, দূরক পায়ের অস্বাভাবিক অবস্থা, উপরের ও নিচের অঙ্গে ব্রাডিকিনেসিয়া থাকা, ডিসমেট্রিয়া, ডিসডায়াডোকোকিনেসিয়া, এবং ইচ্ছাকৃত কাঁপুনি মূলত হয় দ্বিপার্শ্বিক ও পাশাপাশি এগুলো দ্বারা এটিকে চিহ্নিত বা শনাক্ত করা হয়।
কালীগঞ্জ করিম উদ্দিন পাবলিক পাইলট উচ্চ বিদ্যালয়

কালীগঞ্জ করিম উদ্দিন পাবলিক পাইলট উচ্চ বিদ্যালয় বাংলাদেশের লালমনিরহাট জেলার কালীগঞ্জ উপজেলায় অবস্থিত একটি মাধ্যমিক বিদ্যালয়।
১৯৫৯ সালের ৪ই জানুয়ারি করিম উদ্দিন আহমেদ তার নামানুসারে বিদ্যালয়টি প্রতিষ্ঠা করেন। ১৯৬৫ সালে এটি মাধ্যমিক বিদ্যালয় হিসেবে এবং ১৯৬৯ সালে বহুমুখি হিসেবে অনুমতি লাভ করে। এরপর ১৯৭১ সাল থেকে বিদ্যালয়টি মাধ্যমিক পরীক্ষার কেন্দ্র হিসেবে ব্যবহৃত হচ্ছে। ১৯৮০ সালে বিদ্যালয়টি পাইলট উচ্চ বিদ্যালয় হিসেবে স্বীকৃতি লাভ করে।
বাংলাদেশে জাতীয় পর্যায়ে বিতর্ক প্রতিযোগিতায় অংশ নিয়ে করিম উদ্দিন পাবলিক পাইলট উচ্চ বিদ্যালয়ের শিক্ষার্থীগণ কয়েকবার শ্রেষ্ঠত্ত্ব অর্জন করে। ২০১৭ সালে বিদ্যালয়ের একজন শিক্ষার্থী সেরা গল্পবাগিস হিসেবে রাষ্ট্রপতির কাছ থেকে পদক লাভ করেন। এছাড়া, একই বছর বিদ্যালয় থেকে একটি দল ইন্দোনেশিয়ার রাজধানী জাকার্তায় অনুষ্ঠিত এশিয়ান ইংরেজি অলিম্পিকে অংশ নেয়।
কিলো অ্যাম্পিয়ার লিনিয়ার ইনজেক্টর

কালি (কিলো অ্যাম্পিয়ার লিনিয়ার ইনজেক্টর) একটি লিনিয়ার ইলেকট্রন এক্সিলারেটর, যা ভারতের ডিআরডিও বা "ডিফেন্স রিসার্চ ডেভেলপমেন্ট অর্গানাইজেশন" এবং "বারক" বা "ভাবা পরমাণু গবেষণা কেন্দ্র " মিলিত ভাবে তৈরি করেছে। এটি সাধারণত একটি লেজারের অস্ত্র নয়, এটি এমনভাবে কাজ করার জন্য ডিজাইন করা হয়েছে যে, যদি ভারতীয় অভিমুখে একটি শত্রু ক্ষেপণাস্ত্র উৎক্ষেপন করা হয় তবে "কালি" দ্রুত প্রত্যক্ষ শক্তিশালী ইলেক্ট্রন বিম বা রশ্মীর (আরআরবি) দ্বারা ক্ষেপণাস্ত্রকে নির্মূল করে এবং লক্ষ্য বস্তুকে ধ্বংস করে। লেজারের রশ্মীর বিপরীতে, এটি লক্ষ্য বস্তুতে কোন গর্ত বা ছিদ্র সৃষ্টি করে না, কিন্তু ক্ষেপণাস্ত্রের ইলেকট্রনিক ব্যবস্থাগুলিকে ক্ষতিগ্রস্ত করে।
বিজ্ঞানীরা বলছেন যে এটি সম্ভাব্য একটি রশ্মী অস্ত্র হিসাবে ব্যবহার করা যেতে পারে। এই যন্ত্র দ্বারা উৎপাদিত গিগাওয়াট বিদ্যুতের সাথে মাইক্রোওয়েভগুলি যখন বোমা, শত্রু ক্ষেপণাস্ত্র এবং বিমানের লক্ষ্যবস্তুতে তাদের ইলেকট্রনিক ব্যবস্থা এবং কম্পিউটার চিপগুলিকে নষ্ট করে তখন সেগুলি নষ্ট অবস্থায় আকাশ থেকে সরাসরি নিচের দিকে নেমে আসবে।
কালি একটি কণা বেগবর্ধক। এটি ইলেকট্রনের শক্তিশালী রশ্মী (রিলেটিভিস্টিক ইলেক্ট্রন বিমস- আরআরবি) নির্গত করে। যন্ত্রের অন্যান্য উপাদানগুলি ইলেকট্রন শক্তিকে ইএম রেডিয়েশন রূপান্তর করে, যা এক্স-রে (ফ্ল্যাশ এক্স-রে) হিসাবে বা মাইক্রোওয়েভ (হাই পাওয়ার মাইক্রোওয়েভ) কম্পাঙ্কে সামঞ্জস্যযুক্ত করা যেতে পারে। [উদ্ধৃতি প্রয়োজন]
আশা আছে যে, একদিন "কালি"কে উচ্চ-ক্ষমতার মাইক্রোওয়েভ বন্দুক হিসাবে ব্যবহার করা যাবে, যা ক্ষেপণাস্ত ও বিমানকে (ক্ষেপণাস্ত্রের ইলেকট্রনিক ব্যবস্থা ধ্বংস করে) ধ্বংস করতে পারে। তবে, এই ধরনের অস্ত্রশস্ত্রের ব্যবহার করার অনেক বাধা রয়েছে। [উদ্ধৃতি প্রয়োজন]
কালি প্রকল্পের প্রথম প্রতিষ্ঠাতা ড. পি. এইচ. রন এবং ১৯৮৫ সালে ভাবা পরমাণু গবেষণা কেন্দ্রের তৎকালীন পরিচালক ড. আর. চিদাম্বরম দ্বারা আলোচিত হয়। ১৯৮৯ সালের শুরুতে প্রকল্পটির কাজ শুরু হয়, ভাবা পরমাণু গবেষণা কেন্দ্রের এক্সিলারেটর ও পালস পাওয়ার ডিভিশনে। (ড. চিদাম্বরম প্রধানমন্ত্রীর বৈজ্ঞানিক উপদেষ্টা এবং পারমাণবিক শক্তি কমিশনের চেয়ারম্যান ছিলেন)। ডিআরডিও এই প্রকল্পের সাথে জড়িত। এটি প্রাথমিকভাবে শিল্পে ব্যবহারের জন্য উন্নত হয়েছিল, যদিও পরে প্রতিরক্ষা সরঞ্জাম হিসাবে কালির ব্যবহার পরে সকলের কাছে পরিষ্কার হয়ে যায়।
প্রথম কালির অ্যাক্সিলারেটরের ~ ০.৪ গিগাওয়াট শক্তি ছিল, যা পরবর্তী সংস্করণগুলিতে উন্নত হয়েছিল। এগুলি ছিল কালি ৮০, কালি ২০০, কালি ১০০০, কালি ৫,০০০ এবং কালি ১০,০০০।
২০০৪ সালের শেষের দিকে কলি-৫,০০০ ব্যবহারের জন্য কমিশন করা হয়েছিল।
নাগপুর মেট্রো

নাগপুর মেট্রো () ভারতের অন্তর্গত নাগপুর শহরের দ্রুত পরিবহন ব্যবস্থা। নির্মাণ প্রকল্পে ₹৮,২৬০ কোটি টাকা (১.২ বিলিয়ন মার্কিন ডলার) ব্যয় করা হয়। ২০১৪ সালের ফেব্রুয়ারিতে, মহারাষ্ট্র সরকার মেট্রো প্রকল্পের অনুমোদন দেয়, যখন ভারত সরকারের শহর উন্নয়ন মন্ত্রণালয় প্রকল্পটির অনুমোদন দেয়। ২০ আগস্ট ২০১৪ সালে, কেন্দ্রীয় মন্ত্রিপরিষদ প্রকল্প উন্নয়নের অনুমোদন দেয় এবং প্রধানমন্ত্রী নরেন্দ্র মোদি তার ২১ আগস্ট ২০১৪ সালে মেট্রো প্রকল্পের ভিত্তি স্থাপন করেন নাগপুর সফরকালে। ৩১ মে ২০১৫ সালে প্রকল্পের নির্মাণ শুরু হয়েছিল, ৩০ সেপ্টেম্বর ২০১৭ সালে পর্যন্ত মেট্রো রেলের পরীক্ষামূলক চলাচল শুরু হয়েছিল এবং প্রত্যাশা করা হয় ২০১৮ সালের এপ্রিল মাসে লাইন ১-এর একটি আংশ আংশিক বাণিজ্যিক ভাবে পরিচালনার জন্য চালু করা হবে।
২০১৯ সালের ৭ মার্চ প্রধানমন্ত্রী নরেন্দ্র মোদি ভিডিও কনফারেন্সিংয়ের মাধ্যমে মহারাষ্ট্রের মুখ্যমন্ত্রী দেবেন্দ্র ফদনাভিস এবং কেন্দ্রীয় মন্ত্রিপরিষদের মন্ত্রী নিতিন গডকরির সঙ্গে নাগপুর মেট্রোর উদ্বোধন করেন।
নাগপুর মেট্রো ভারতের ১৩ তম ব্যবস্থা।
প্রকল্পটি ২০১২ সালের মধ্যে গৃহীত হয়েছিল, যখন ২০ লাখেরও বেশি জনসংখ্যার শহরগুলি মেট্রো রেল ব্যবস্থার জন্য যোগ্য হিসাবে বিবেচনা করা হয়েছিল। সরকার কর্তৃক এই সিদ্ধান্তে নাগপুর সহ মেট্রো রেল জন্য ভারতের যোগ্য ১২ টি শহরে নির্মাণ শুরু হয়। তখন নগর উন্নয়ন মন্ত্রালয়ের কেন্দ্রীয় মন্ত্রী কামাল নাথ, নাগপুরে মেট্রো রেল প্রস্তাব করেছিলেন এবং রাজ্য সরকারের কাছ থেকে বিস্তারিত প্রকল্পের প্রতিবেদনের আহবান করেছিলেন। ২২ ফেব্রুয়ারি ২০১২ সালে নাগপুরের মেট্রোর জন্য বিস্তারিত প্রকল্প প্রতিবেদন (ডিপিআর) প্রস্তুত করতে নাগপুর মেট্রো রেল কর্পোরেশন (ডিএমআরসি) এর সাথে নাগপুর উন্নয়ন সংস্থার (এনআইটি) একটি চুক্তি স্বাক্ষরিত হয়। কেন্দ্রীয় মন্ত্রণালয় ডিপিআর কাজ পরিচালনার জন্য ₹২৪ মিলিয়ন (৩,৩৩,০০০ মার্কিন ডলার) টাকা রাজ্য সরকার বরাদ্দ করেছিল।
দিমা তাহবুব

দিমা তাহবুব (Arabic:ديمة طهبوب; জন্ম ১৯৭৬, হেবরন) একজন লেখক, রাজনৈতিক বিশ্লেষক, জর্দানের মুসলিম ব্রাদারহুডের সদস্য, এবং জর্দানীয় ইসলামিক একশন ফ্রন্টের সদস্য।
তার স্বামী তারেক আয়ুব আল জাজিরার একজন প্রতিবেদক। ২০০৩ সালে আমেরিকার বিমান থেকে দুইটি মিসাইল ইরাকে অবস্থিত আল জাজিরার বিল্ডিংয়ে আঘাত করে। সেসময় তারেক সেখানে ছিলেন এবং মৃত্যুবরণ করেন।
তিনি ১৯৭৬ সালে জন্মগ্রহণ করেন; তার পিতা তারেক তাহবুব জর্দানের মেডিক্যাল সংস্থার সাবেক প্রধান ছিলেন। ২০০০ তিনি তারেক আয়ুবকে বিবাহ করেন এবং ২০০২ সালে এই দম্পতির ফাতিমা নামে একজন কন্যা সন্তান জন্মগ্রহণ করেন।
তিনি জর্দানে নিয়মিত "আশাবেল" নামক পত্রিকা প্রকাশ করতে থাকেন এবং আট শতাধিক নিবন্ধ তিনি প্রকাশ করেছেন। এরপর "আল-কুদস আল-আরাবি" ইসলাম টুডে, আলজাজিরা টক সহ প্যালেস্টাইনের বিভিন্ন মিডিয়া প্রকাশ করতেন।
তিনি প্যালেস্টাইন নিয়ে লিখতেন। এবিষয়ে লিখালিখি করা ছিল তার লিখার অন্যতম আনুষঙ্গিক অঙ্গ।
২০১৭ সালে তাহবুব একটি মাশরুহ লেইলার নামক লেবানীজ ব্যান্ডকে নিষিদ্ধ করতে নানা তদবিদ করেন। তার তদবিরের অন্যতম কারণ ছিল, এই ব্যান্ড আম্মানে অনুষ্ঠান করার সময় যৌন স্বাধীনতার আহ্বান করেছিল। তুনি জর্দানের একমাত্র এলজিবিটিকিউ সাময়িকী মাই কালির বিরুদ্ধে অভিযোগ দাখিল করেছিল এবং জর্দান সরকারকে বাগিয়ে এই সাময়িকীকে প্রকাশে বাধারোপ করেছিল। তাহবুব আইনমন্ত্রীকে ২০১৭ তে প্রশ্ন করেছিল, জর্দান সরকার এই দেশে সমকামিতাকে সহ্য করবেন কিনা।
২০১৭ তে, ডয়েচে ভেলের একটি সাক্ষাৎকারে তাহবুব একজন সৈনিকের প্রশংসা করেন। সেই সৈনিক ১৯৯৭ সালে আইল্যান্ড অব পিচ ম্যাসাকারের জন্য দায়ী ছিল। সেই নারকীয় ঘটনায়, উক্ত সৈনিক ইজরায়েলের স্কুল ছাত্রীদের একটা গ্রুপের উপর হামলা চালায়। সেই হামলায় ৭ জন ছাত্রী নিহত হয় এবং ছয়জন আহত হয়। সাংবাদিক তাহবুবকে প্রশ্ন করেন, "আপনি একজন মা এবং ১৩/১৪ বছর বয়য়ের বালিকারা খুন হয়েছে, আর আপনাকে অনেক খুশি দেখাচ্ছে। শুধুমাত্র তারা ইজরায়েলের নাগরিক বলেই আপনি এই হত্যাকে সমর্থন করছেন?" তাহাবুব উত্তরে বলেছিল "যেহেতু তারা শত্রপক্ষের, তাই তারা শত্রু ভিন্ন আর কিছুই নয়।"
২০১৭ সালে, তাহবুব জর্দানের একজন এক্টিভিস্টের বিরুদ্ধে মামলা করেন। কারণ সেই এক্টিভিস্ট তাহবুবের মুখমণ্ডলের ছবি একজন ব্যক্তির উপর স্থাপন করে দিয়েছিল, সেই ব্যক্তিটি ঘোড়া চালাচ্ছিল এবং তার হাতে ছিল তলোয়ার এবং সামনে ছিল আইএসআইএলের পতাকা। সেই কর্মীটি তাহাবুবের সমালোচনার অংশ হিসেবে এহেন কাজ করেছিলেন কারণ তাহাবুব একটি ঘটনাকে সমর্থন করেছিলেন। সেই ঘটনার হোতা একজন পুলিশ অফিসার ছিলেন। রমজান মাস চলাকালে সুর্যাস্তের পুর্বে খোলা থাকা একটি ভোজনশালায় তিনি যান এবং সেখানে গিয়ে শিক্ষার্থীদের খাদ্য গ্রহণের জন্য উত্ত্যক্ত করেন। তার এই কাজের জন্য কোনো উপর মহল থেকে নির্দেশ ছিল না। বরং নিজেই স্বঃপ্রণোদিত হয়ে একান্ড ঘটান। অপবাদ দেওয়ার অভিযোগে সেই এক্টিভিস্টকে গ্রেফতার করা হয়। এক্টিভিস্টের পরিবার তাহাবুবকে ক্ষমা করে দেওয়ার অনুরোধ জানানোর পর তার মুক্তি ঘটে।
মোহাম্মদ আশা

মোহাম্মদ জামিল আবদেলকাদের আশা (জন্ম: সেপ্টেম্বর ৬ ১৯৮০) একজন জর্ডানীয় চিকিৎসক ‍যিনি যুক্তরাষ্ট্র বসবাস করেন। ২০০৭ সালের ৩০ জুন গ্লাসকো বিমানবন্দর হামলায় সন্দেহের জের ধরে থাকে গ্রেফতার করা হয়।
হত্যার ও বিস্ফোরণের ষড়যন্ত্রের অভিযোগে তাকে অভিযুক্ত করা হয়েছিল, তবে ২০০৮ সালের ১৬ ডিসেম্বরের এক রায়ে তিনি নির্দোষ সাব্যস্ত হন এবং তার উপর আনিত সকল অভিযোগ প্রত্যাহার করা হয়।
আশা ১৯৯১ সালে তার পরিবারের সাথে জর্ডানে চলে যান। তিনি সৌদি আরবের একটি পরিবারে জন্মগ্রহণ করেন যাদের সূত্রপাত হয় ফিলিস্তিনে। তিনি আম্মানের জুবলি স্কুলে, প্রতিভাধর শিশুদের একটি স্কুল, তার প্রাথমিক শিক্ষা শুরু করেন যেখানে তাকে একজন নিবেদিত ছাত্র হিসেবে স্মরণ করা হয়ে থাকে ‍যিনি অত্যন্তু বইপ্রেমিক ও অন্তর্মুখী ধরনের ছিলেন। আরবি সাহিত্যের কবিতার জন্য তিনি অনেক পুরস্কারে ভূষিত হন এবং রানী নুর, জর্ডানের রাজা হোসেইনের চতুর্থ স্ত্রী, যখন তার স্কুল পরিদর্শন করতে যান তখন তার সাথে তিনি স্বাক্ষাত করেন। ১৯৯৮ সালে, আশা তার স্কুলের শেষ পরীক্ষায় সর্বমোট ৯৮.৩% নম্বর নিয়ে পাশ করেন এবং পরবর্তীতে তিনি মেডিকেল ভর্তি পরীক্ষায় জর্ডানে জাতীয় মেধায় তৃতীয় সর্বোচ্চ নাম্বার লাভ করেন।
আশা ইউনিভার্সিটি অব জর্ডান’স মেডিকেল স্কুলে ভর্তি হন এবং ২০০৪ সালে চিকিৎসা শাস্ত্রে ডিগ্রী লাভ করেন। মেডিকেলে অধ্যয়নরত অবস্থায় তিনি তার প্রতিভাকে তার ভবিষ্যত স্ত্রীকে, মারওয়াহ ডানা (একজন পরীক্ষাগার গবেষক), প্রেম নিবেদন করতে কবিতা রচনা করতে থাকেন। ২০০৪ সালে তিনি মারওয়াহকে বিবাহ করেন। ঐ একই বছরে, আশা প্রায় ৫০০ মেডিকেল ছাত্রছাত্রীর সাথে প্রতিদ্বন্দ্বিতা করেন এবং নিউরোলজি বিভাগে অধ্যয়নের জন্য ইউনিভার্সিটি অব বার্মিংহামে সুযোগ লাভ করেন।
২০০৫ সালে আশা তার স্ত্রীসহ যুক্তরাজ্যে পাড়ি জমান এবং ওয়েলসের ল্যানেল্লির প্রিন্স ফিলিপ হাসপাতাল এবং শ্রপশারের দি রয়েল শ্রুজবেরি হাসপাতাল থেকে স্নাতকোত্তর প্রশিক্ষণ লাভ করেন। এরপর আশা ক্যামব্রিজের অ্যাডেনব্রুক হাসপাতালে চলে যান, যেখানে বিলাল আব্দুল্লা এবং কফিল আহমেদ এর সাথে পরিচিত হন। ২০০৭ সালে, আশা তার স্ত্রী এবং ছোট ছেলে আনাসকে নিয়ে চেস্টারটনের একটি গ্রামে বসবাস করতে থাকেন, ষ্টোকে-ও-টরেন্টের ইউনিভার্সিটি হসপিটাল অব নর্থ স্টাফোর্ডশায়ারে জুনিয়র নিউরোসার্জন হিসেবে কাজ শুরু করেন। কনসালট্যান্ট নিউরোসার্জন রুপার্ট প্রাইস বলেন তার লিখিত সেরা রেফারেন্স তিনি আশাকে দিয়েছিলেন এবং তিনি বিশ্বাস করতেন যে ব্রিটেনের শীর্ষস্থানীয় নিউরোসার্জনদের একজন হওয়ার পথে আশা সঠিক পথেই ছিলেন।
গোহাইল ইউনিয়ন

গোহাইল ইউনিয়ন বাংলাদেশের বগুড়া জেলার একটি ইউনিয়ন পরিষদ।
শাজাহানপুর উপজেলার দক্ষিণ-পশ্চিমে বগুড়া-নাটোর মহাসড়কের গোহাইল ঐতিহ্য জামে মসজিদের পূর্ব পাশে গোহাইল  ইউনিয়ন পরিষদ ভবনটি অবস্থিত। এই ইউনিয়নটি একটি ঐতিহ্যবাহী ইউনিয়ন। কালের পরিক্রমায় আজ গোহাইল ইউনিয়ন শিক্ষা, সংস্কৃতি, ধর্মীয় অনুষ্ঠান, খেলাধুলা সহ বিভিন্ন ক্ষেত্রে তার নিজস্ব স্বকীয়তায় আজও সমুজ্জ্বল। শাজাহানপুর উপজেলা সদর থেকে ১৬ কিলোমিটার দূরত্বে অবস্থিত এই ইউনিয়নকে ঘিরে রয়েছে পূর্বে খরনা ইউপি, পশ্চিমে নন্দীগ্রাম উপজেলা, বগুড়া হতে নাটোর মহাসড়কের দক্ষিণ পাশে গোহাইল ইউনিয়ন অবস্থিত।
উপজেলা সদর হতে ০৫ নং গোহাইল ইউনিয়নে যোগাযোগের মাধ্যম মাঝিরা বাইপাস হয়ে খরনা বাজার ভায়া বীরগ্রাম ভায়া গোহাইল ইউনিয়নে সিএনজি/রিক্সা/অন্যান্য গাড়ি করে যাওয়া যায়।
অথবা, বগুড়া জেলা সদরের সাতমাথা পৌর এডোয়ার্ড পার্কের সামনে হতে সিএনজি রিক্সা করে যাওয়া যায়।
শাজানপুর উপজেলার ভূ-প্রকৃতি ও ভৌগোলিক অবস্থানগত দিক থেকে গোহাইল ইউনিয়নের ভাষা ও সংস্কৃতি গঠনে ভূমিকা রেখেছে। এখানে ভাষার মূল বৈশিষ্ট্য বাংলাদেশের অন্যান্য উপজেলার মতই, তবুও কিছুটা বৈচিত্র্য খুঁজে পাওয়া যায় এই ইউনিয়নে। যেমন বগুড়ার আঞ্চলিক কথ্য ভাষায় মহাপ্রাণধ্বনি অনেকাংশে উপস্থিত অর্থাৎ ভাষা সহজীকরণের প্রবণতা রয়েছে। আঞ্চলিক ভাষার সাথে সন্নিহিত বগুড়া শহর ও ঢাকার ভাষার অনেকটা সাযুজ্য রয়েছে। ভদ্রাপতি নদী  গতিপ্রকৃতি ইউনিয়নের আচার-আচরণ, খাদ্যাভ্যাস, ভাষা, সংস্কৃতিতে ব্যাপক প্রভাব ফেলেছে বলে বিশেষজ্ঞরা মনে করেন।
মো: আলী আতোয়ার তালুকদার ফজু
রাজারহাট নিউ টাউন বিধানসভা কেন্দ্র

রাজারহাট নিউ টাউন (বিধানসভা কেন্দ্র) ভারতের পশ্চিমবঙ্গ রাজ্যের উত্তর চব্বিশ পরগনা জেলার একটি বিধানসভা কেন্দ্র।
২০১১ সালের আগে পর্যন্ত রাজারহাট (এসসি) বিধানসভা কেন্দ্র ছিল। ২০১১ সালের পর থেকে দুটি বিধানসভা কেন্দ্র হয়। ১.রাজারহাট গোপালপুর বিধানসভা কেন্দ্র এবং ২.রাজারহাট নিউ টাউন বিধানসভা কেন্দ্র।
ভারতের সীমানা পুনর্নির্ধারণ কমিশনের নির্দেশিকা অনুসারে, ১১৫ নং রাজারহাট নিউ টাউন বিধানসভা কেন্দ্রটি রাজারহাট এবং ১ থেকে ৬ এবং ১০ থেকে ১৩ পর্যন্ত ওয়ার্ড গুলি রাজারহাট গোপালপুর পুরসভা এর অন্তর্গত।
রাজারহাট নিউ টাউন বিধানসভা কেন্দ্রটি ১৭ নং বারাসাত লোকসভা কেন্দ্র এর অন্তর্গত। পূর্বে রাজারহাট (এসসি) কেন্দ্রটি দমদম লোকসভা কেন্দ্র এর অন্তর্গত ছিল।
২০১১ সালের নির্বাচনে, তৃণমূল কংগ্রেসের সব্যসচী দত্ত তার নিকটতম প্রতিদ্বন্দ্বী সিপিআই (এম) এর তাপস চট্টোপাধ্যায়কে পরাজিত করেন।
২০০৬ সালের রাজ্য বিধানসভা নির্বাচনে, সিপিআই (এম) এর রবীন্দ্রনাথ মণ্ডল রাজারহাট (এসসি) কেন্দ্র থেকে জয়ী হন, তৃণমূল কংগ্রেসের তন্ময় মণ্ডলকে পরাজিত করেন। অধিকাংশ বছরে প্রতিযোগিতাগুলিতে প্রার্থীদের বিভিন্ন ধরনের কোণঠাসা করে ছিল কিন্তু শুধুমাত্র বিজয়ী ও রানার্সকে উল্লেখ করা হচ্ছে। ২০০১ তৃণমূল কংগ্রেসের তন্ময় মন্ডল সিপিআই (এম) এর রবীন্দ্রনাথ মণ্ডলকে পরাজিত করেন। ১৯৯৬ সাল থেকে রবীন্দ্রনাথ মণ্ডল পাঁচটি বার জয়ী হন, ১৯৯৬ সালে কংগ্রেসের তন্ময় মণ্ডলকে পরাজিত করেন, ১৯৯১ সালে কংগ্রেসের সুকুমার রায়কে, ১৯৮৭ সালে কংগ্রেসের বিশ্বনন্দ নস্করকে, ১৯৮২ সালে কংগ্রেসের তন্ময় মণ্ডলকে এবং ১৯৭৭ সালে কংগ্রেসের অমলেন্দু শেখর নস্করকে পরাজিত করেন।
১৯৭২ এবং ১৯৭১ সালে কংগ্রেসের খগেন্দ্রনাথ মণ্ডল জয়ী হন। সিপিআই (এম) এর রবীন্দ্রনাথ মন্ডল ১৯৬৯ সালে জয়ী হন। সিপিআই (এম) এর এস.এন. দাস ১৯৬৭ সালে জয়ী হন। ১৯৬২ সালে সিপিআই এর প্রনব প্রসাদ রায় জয়ী হন। এর আগে রাজারহাট কেন্দ্রটি বিদ্যমান ছিল না।
প্রেম যুদ্ধ (১৯৯৪-এর চলচ্চিত্র)

প্রেমযুদ্ধ হল জীবন রহমান পরিচালিত ১৯৯৪ সালের বাংলাদেশী প্রণয়মূলক মারপিঠধর্মী চলচ্চিত্র। ছবিটির কাহিনী লিখেছেন এনায়েত করিম এবং সংলাপ রচনা করেছেন বুড্ডা সরোয়ার। এতে শ্রেষ্ঠাংশে অভিনয় করেছেন সালমান শাহ, লিমা, শাহরুখ শাহ, প্রবীর মিত্র, শর্মিলী আহমেদ ও ডন।
চলচ্চিত্রটি ১৯৯৪ সালের ২৩শে ডিসেম্বর বাংলাদেশে মুক্তি পায়।
"প্রেমযুদ্ধ" চলচ্চিত্রের সুর ও সঙ্গীত পরিচালনা এবং গীত রচনা করেছেন আহমেদ ইমতিয়াজ বুলবুল। ছবিতে "তুমি আমার জীবনে এক স্বপ্ন যেন" গানে কণ্ঠ দেন অভিনেতা সালমান শাহ নিজেই।
কন্যাদান (১৯৯৫-এর চলচ্চিত্র)

কন্যাদান হল ১৯৯৫ সালে মুক্তিপ্রাপ্ত বাংলাদেশী নাট্য চলচ্চিত্র। ছবিটি রচনা ও পরিচালনা করেছেন দেলোয়ার জাহান ঝন্টু এবং এস. এস. প্রোডাকশন্স লিমিটেডের ব্যানারে ছবিটি প্রযোজনা করেছেন শাবানা। এতে শ্রেষ্ঠাংশে অভিনয় করেছেন শাবানা, আলমগীর, সালমান শাহ, লিমা, ও হুমায়ুন ফরীদি।
চলচ্চিত্রতি ১৯৯৫ সালের ৩রা মার্চ বাংলাদেশে মুক্তি পায়।
এছাড়া আরও অপ্রধান চরিত্রে অভিনয় করেছেন আওলাদ, হারুন, সেকান্দর, জামাল, কমল, চুন্নু, মাহবুব, ফরহাদ, রাজু, ও আনোয়ার।
"কন্যাদান" চলচ্চিত্রের সঙ্গীত পরিচালনা করেছেন আনোয়ার জাহান নান্টু। গীত রচনা করেন দেলোয়ার জাহান ঝন্টু।
কন্যাদান চলচ্চিত্র সম্পর্কে আলোকচিত্রশিল্পী সামাজিক যোগাযোগমাধ্যমে ফেইসবুকে লিখেন–
আঞ্জুমান (১৯৯৫-এর চলচ্চিত্র)

আঞ্জুমান হল ১৯৯৫ সালে মুক্তিপ্রাপ্ত বাংলাদেশী প্রণয়ধর্মী নাট্য চলচ্চিত্র। ছবিটির চিত্রনাট্য রচনা ও পরিচালনা করেছেন হাফিজউদ্দিন এবং কাহিনী ও সংলাপ লিখেছেন ছটকু আহমেদ। এতে নাম ভূমিকায় অভিনয় করেছেন শাবনাজ এবং অন্যান্য শ্রেষ্ঠাংশে অভিনয় করেছেন সালমান শাহ, শাহীন আলম, সংগীতা ও হুমায়ুন ফরীদি।
চলচ্চিত্রটি ১৯৯৫ সালের ১৮ই আগস্ট বাংলাদেশে মুক্তি পায়।
এছাড়া আরও অপ্রধান চরিত্রে অভিনয় করেছেন কাজল, মিঠু, শেখর, চুন্নু, আমীর, ব্রুসলী, মাহবুব, আকবর, মকবুল, রানা, পারুল, আঁখি, রিনা, ও মুক্তা, এবং শিশু শিল্পী ভূমিকায় অভিনয় করেছেন তানি, পপি ও সীমা।
"আঞ্জুমান" চলচ্চিত্রের সঙ্গীত পরিচালনা করেছেন সুবল দাস। গীত রচনা করেছেন গাজী মাজহারুল আনোয়ার, মাসুদ করিম, মনিরুজ্জামান মনির ও মারুফ আহমেদ। গানে কণ্ঠ দিয়েছেন সাবিনা ইয়াসমিন, রুনা লায়লা, এন্ড্রু কিশোর, হানিফ মোহাম্মদ ও রীতা সেন।
মহামিলন (১৯৯৫-এর চলচ্চিত্র)

মহামিলন হল ১৯৯৫ সালে মুক্তিপ্রাপ্ত বাংলাদেশী প্রণয়ধর্মী নাট্য চলচ্চিত্র। ছবিটির চিত্রনাট্য রচনা ও পরিচালনা করেছেন দিলীপ সোম এবং কাহিনী রচনা করেছেন জেড এ চৌধুরী ও যোসেফ শতাব্দী। এতে শ্রেষ্ঠাংশে অভিনয় করেছেন ববিতা, পীযুষ বন্দ্যোপাধ্যায়, সালমান শাহ, শাবনূর ও রাজীব।
চলচ্চিত্রটি ১৯৯৫ সালের ২২শে সেপ্টেম্বর বাংলাদেশে মুক্তি পায়।
এছাড়া অন্যান্য অপ্রধান চরিত্রে অভিনয় করেছেন ঢালু, আব্বাস, গেদু, রাশেদা, জাহানারা, ফাতেমা, মনি, পুনম, ও মাহমুদা।
"মহামিলন" চলচ্চিত্রের সঙ্গীত পরিচালনা করেছেন আহমেদ ইমতিয়াজ বুলবুল। গীত রচনা করেছেন মনিরুজ্জামান মনির। গানে কণ্ঠ দিয়েছেন সৈয়দ আবদুল হাদী, এন্ড্রু কিশোর, শাকিলা জাফর, খালিদ হাসান মিলু, কনকচাঁপা, সালমা জাহান, আগুন, ও এম এ খালেক।
আশা ভালবাসা

আশা ভালবাসা হল ১৯৯৫ সালে মুক্তিপ্রাপ্ত বাংলাদেশী প্রণয়ধর্মী চলচ্চিত্র। এটি রচনা ও পরিচালনা করেছেন তমিজ উদ্দীন রিজভী এবং সংলাপ লিখেছেন ছটকু আহমেদ। এতে শ্রেষ্ঠাংশে অভিনয় করেছেন সালমান শাহ, শাবনাজ, সাবরীনা, ডন ও মিশা সওদাগর। চলচ্চিত্রটিতে প্রথম খলচরিত্রে অভিনয় করেন মিশা সওদাগর।
চলচ্চিত্রটি ১৯৯৫ সালের ১লা ডিসেম্বর বাংলাদেশে মুক্তি পায়।
এছাড়া অন্যান্য অপ্রধান চরিত্রে অভিনয় করেছেন তৈমুর, মিলন, আরমান, সানোয়ার মোর্শেদ, নাজমুল হোসাইন, আবু তাহের, মিন্টু, রুস্তম, বৃষ্টি, মনি, বিজু, রাবেয়া, মাসুম, বাতেন, আমিন, মিঠু, হাসান, ও ফরহাদ।
"আশা ভালবাসা" চলচ্চিত্রের সঙ্গীত পরিচালনা করেছেন আবু তাহের। গীত রচনা করেছেন গাজী মাজহারুল আনোয়ার ও মনিরুজ্জামান মনির।
জিন্দা পার্ক

জিন্দা পার্ক বাংলাদেশের নারায়ণগঞ্জ জেলায় অবস্থিত একটি বিনোদন পার্ক ও অবকাশ যাপন কেন্দ্র। পার্কটির আয়তন ১০০ বিঘা (৩৩ একর)। পার্কটি নারায়ণগঞ্জ জেলার অন্যতম একটি আকর্ষণস্থল।
জিন্দা পার্ক বাংলাদেশের নারায়ণগঞ্জ জেলার রূপগঞ্জ উপজেলায় দাউদপুর ইউনিয়নে অবস্থিত। রাজধানী ঢাকা থেকে ৩৭ কিমি দূরে নতুন স্যাটেলাইট শহর পূর্বাচলের উত্তর-পূর্ব কোণে ঢাকা ইস্টার্ন বাইপাস সড়কঘেঁষে এই পার্কটি অবস্থিত। উত্তরে ও পূর্বদিকে একটি ছোট হ্রদ একে ঘিরে রেখেছে।
“অগ্রপথিক পল্লী সমিতি” ১৯৮০ সালে যাত্রা শুরু করে। এই সংগঠনের উদ্যোগে ১৯৮১ সালে পার্কটি প্রতিষ্ঠিত হয়। পার্কটির আয়তন ১০০ বিঘা, যার মধ্যে ৬০ বিঘা জায়গা প্রদান করেন তবারক হোসাইন কুসুম। শুরুতে এর নাম "শান্তিকানন" দেওয়া হয়, পরে নাম পরিবর্তন করে জিন্দা পার্ক নামকরণ করা হয়। শুরুতে একটি বিদ্যালয় এবং অফিস স্থাপনের মাধ্যমে কাজ শুরু হয়। পর্যায়ক্রমে পাঠাগার, স্বাস্থকেন্দ্র, মসজিদ ইত্যাদি গড়ে ওঠে।
১৯৯৫ সালে রাজউক তার পূর্বাচল প্রকল্পের জন্য জিন্দা পার্ক এলাকাটি অধিগ্রহণ করে। তারপর বেশ কয়েকবার রাজউক ও গ্রামবাসীর মধ্যে দখলচেষ্টা ও প্রতিরোধের ঘটনা ঘটে। বিষয়টি আদলতেও নেওয়া হয়। শেষ পর্যন্ত রাজউক ‘অধিগ্রহণবলে জমির মালিক রাজউক/প্রতিষ্ঠা, পরিচালনা ও উন্নয়নে অগ্রপথিক কল্যাণ সমিতি’ লিখে একটি সাইনবোর্ড লাগায়। ২০১৪ সালের ২৭ ফেব্রুয়ারি পুলিশ জিন্দা পার্ক থেকে লোকজনকে সরানোর চেষ্টা করলে বিক্ষোভের সৃষ্টি হয়। জিন্দা পার্কের নাম তখন “রাজউক জিন্দা পার্ক” রাখা হয়। একই বছর অগ্রপথিক পল্লী সমিতি আবার পার্কটি এলাকাটি অধিগ্রহণ করে ও নাম পরিবর্তন করে জিন্দা পার্ক রাখে।
জিন্দা পার্ক প্রায় ৩৩ একর জায়গাজুড়ে বিস্তৃত। এখানে প্রায় ২৫০ প্রজাতির প্রায় ২৫ হাজার গাছ রয়েছে। পাঁচটি জলাধার রয়েছে, যা মোট জায়গার ২৫ শতাংশ। আছে বৃক্ষ-ঘর, টিলা, ফুলের বাগান এবং হ্রদের ওপর ব্রিজ। এছাড়া বিদ্যালয়, মসজিদ, পাঠাগার, কটেজ, অফিসসহ বেশ কয়েকটি স্থাপনা রয়েছে।
জেরেমি আয়রন্স

জেরেমি জন আয়রন্স (; জন্ম: ১৯ সেপ্টেম্বর ১৯৪৮) হলেন একজন ইংরেজ অভিনেতা। ব্রিস্টলের ওল্ড ভিস থিয়েটার স্কুল থেকে ধ্রুপদী অভিনয়ের উপর প্রশিক্ষণ গ্রহণের পর তিনি ১৯৬৯ সালে মঞ্চে অভিনয় জীবন শুরু করেন। এরপর থেকে তিনি ওয়েস্ট এন্ড থিয়েটারের অসংখ্য নাটকে কাজ করেন, তন্মধ্যে রয়েছে "দ্য উইন্টার্স টেল", "ম্যাকবেথ", "মাচ অডো অ্যাবাউট নাথিং", "দ্য টেমিং অব দ্য শ্রু", "গডস্পেল", "সেকেন্ড রিচার্ড", এবং "এমবার্স"। ১৯৮৪ সালে টম স্টপার্ডের "দ্য রিয়াল থিং" নাটক দিয়ে ব্রডওয়ে মঞ্চে তার অভিষেক হয় এবং এই কাজের জন্য শ্রেষ্ঠ অভিনেতা বিভাগে টনি পুরস্কার লাভ করেন।
আয়রন্সের প্রথম মূলধারার চলচ্চিত্র ছিল ১৯৮১ সালের প্রণয়ধর্মী নাট্য "দ্য ফ্রেঞ্চ লেফটেন্যান্ট্‌স ওম্যান", যার জন্য তিনি শ্রেষ্ঠ প্রধান চরিত্রে অভিনেতা বিভাগে বাফটা পুরস্কারের মনোনয়ন লাভ করেন। পরবর্তীকালে তিনি নাট্যধর্মী "মুনলাইটিং" (১৯৮২), "বিট্রেয়াল" (১৯৮৩) ও "দ্য মিশন" (১৯৮৬)-এ অভিনয় করার পর ডেভিড ক্রোনেনবার্গের মনস্তাত্ত্বিক থ্রিলার "ডেড রিঙ্গার্স" (১৯৮৮)-এ অভিনয় করে সমাদৃত হন। ১৯৯০ সালে আয়রন্স "রিভার্সাল অব ফরচুন" চলচ্চিত্রে দাগী আসামী ক্লাউস ফন বুলো চরিত্রে অভিনয় করে শ্রেষ্ঠ অভিনেতার জন্য একাডেমি পুরস্কারসহ একাধিক পুরস্কার অর্জন করেন।
আয়রন্স কয়েকটি উল্লেখযোগ্য টেলিভিশন নাটকে কাজ করেছেন এবং আইটিভি চ্যানেলে প্রচারিত ধারাবাহিকে "ব্রাইডশেড রিভিজিটেড" (১৯৮১)-এ কাজ করে তার প্রথম গোল্ডেন গ্লোব পুরস্কারের মনোনয়ন লাভ করেন। ২০০৫ সালে তিনি ঐতিহাসিক মিনি ধারাবাহিক "ফার্স্ট এলিজাবেথ"-এ কাজ করে শ্রেষ্ঠ পার্শ্ব অভিনেতা বিভাগে গোল্ডেন গ্লোব পুরস্কার ও এমি পুরস্কার অর্জন করেন। এই এমি পুরস্কার জয়ের মধ্য দিয়ে তিনি "অভিনয়ের ত্রিমুকুট" (চলচ্চিত্রে অস্কার, টেলিভিশনে এমি এবং মঞ্চে টনি পুরস্কার) জয়ী অভিনয়শিল্পী তালিকায় নিজের নাম লেখান। ২০১১ থেকে ২০১৩ সালে তিনি শোটাইমের ঐতিহাসিক ধারাবাহিক "দ্য বোরজোয়া"-এ ষষ্ঠ পোপ আলেকজান্ডার চরিত্রে অভিনয় করেন।
রোজম্যারি হ্যারিস

রোজম্যারি অ্যান হ্যারিস (; জন্ম: ১৯ সেপ্টেম্বর ১৯২৭) হলেন একজন ইংরেজ অভিনেত্রী। ১৯৪৮ সালে তিনি মঞ্চে তার অভিনয় জীবন শুরু করেন এবং ১৯৫২ সালে ব্রডওয়ে মঞ্চে তার অভিষেক হয়। নিউ ইয়র্ক মঞ্চে তার কাজের জন্য তিনি চারবার ড্রামা ডেস্ক পুরস্কার জয় করেন এবং নয়বার টনি পুরস্কারের মনোনয়ন হতে "দ্য লায়ন ইন উইন্টার" নাটকে অভিনয়ের জন্য একবার মঞ্চনাটকে শ্রেষ্ঠ অভিনেত্রী বিভাগে এই পুরস্কার লাভ করেন। ১৯৮৬ সালে আমেরিকান থিয়েটার হল অব ফেমে তার নাম অন্তর্ভুক্ত হয়।
টেলিভিশনে তিনি ১৯৭৪ সালের টিভি ধারাবাহিক "নটরিয়াস ওম্যান"-এ অভিনয় করে একটি এমি পুরস্কার লাভ করেন এবং ১৯৭৮ সালের মিনি ধারাবাহিক "হলোকাস্ট"-এ অভিনয় করে গোল্ডেন গ্লোব পুরস্কার অর্জন করেন। চলচ্চিত্রে তিনি ১৯৮৩ সালের "দ্য প্লাউম্যান্‌স লাঞ্চ"-এ অভিনয় করে শ্রেষ্ঠ পার্শ্বচরিত্রে অভিনেত্রী বিভাগে বাফটা পুরস্কারের মনোনয়ন লাভ করেন এবং ১৯৯৪ সালের "টম অ্যান্ড ভিভ"-এ অভিনয়ের জন্য শ্রেষ্ঠ পার্শ্ব অভিনেত্রী বিভাগে একাডেমি পুরস্কারের মনোনয়ন লাভ করেন।
হ্যারিস ১৯২৭ সালের ১৯শে সেপ্টেম্বর সাফোকের অ্যাশবিতে জন্মগ্রহণ করেন। তার মাতা ইনিড মোড ফ্রান্সেস (জন্ম ক্যাম্পিয়ন) এবং পিতা স্ট্যাফোর্ড বার্কলি হ্যারিস। তার পূর্বপুরুষদের একজন হাবসবার্গ রাজতন্ত্রের (বর্তমান রোমানিয়া) ক্রনস্টাটের অধিবাসী ছিলেন। তার পিতার রাজকীয় বিমান বাহিনীতে চাকরির জন্য হ্যারিসের শৈশব কাটে ভারতে। তিনি কনভেন্ট স্কুলে পড়াশোনা করেন এবং পরে ১৯৫১ থেকে ১৯৫২ সালে রয়্যাল একাডেমি অব ড্রামাটিক আর্টে পড়াশোনা করেন।
হ্যারিস ১৯৫৯ সালে অভিনেতা ও পরিচালক এলিস র‍্যাবকে বিয়ে করেন। ১৯৬৭ সালে তাদের বিবাহবিচ্ছেদ ঘটে। ১৯৬৭ সালে তিনি লেখক জন ইলিকে বিয়ে করেন। তাদের কন্যা জেনিফার ইলি ১৯৬৯ সালে জন্মগ্রহণ করেন। জেনিফারও তার মায়ের পদাঙ্ক অনুসরণ করে চলচ্চিত্র, টেলিভিশন ও ব্রডওয়ে মঞ্চে অভিনয় করে খ্যাতি অর্জন করেন। হ্যারি র‍্যানসম সেন্টারে প্রদর্শন কলা সংকলনের একটি অংশ হ্যারিস' আর্কাইভ, যেখানে তার পাণ্ডুলিপি, চিত্রশালা, পোস্টার, চিঠিপত্র, প্লেবিল ও অন্যান্য বস্তু রয়েছে।
২০১৮-১৯ জিম্বাবুয়ে ক্রিকেট দলের বাংলাদেশ সফর

জিম্বাবুয়ে ক্রিকেট দল তিনটি একদিনের আন্তর্জাতিক এবং দুইটি টেস্ট ক্রিকেট জন্য বাংলাদেশ সফর করছে, যা ১৯ অক্টোবর থেকে ১৫ নভেম্বর ২০১৮-এ অনুষ্ঠিত হয়।